Intein Met, Na Kuhlwacnsap - Linda K. Burton\nIntein Met, Na Kuhlwacnsap\nSel Linda K. Burton\nPrestuhn Luhlahp luhn Rilif Sosaiti\nKe ahkpah, kais sie sesr kuh in oacna Mwet Lahngo ke kuht kuhlwacnsapuh tuhlihk nuhtin God.\nSie ip yohk suc oasr lasr mwet pahluh sacohk lasr, Prestuhn Thomas S. Monson, pa Leum el sulaclah mwet kuhlwacnsap tuh el luti in ukwe srihkasrak luhn Mwet Lahngo—srwaclihk kuhlwacnsap uh, sie nuh ke sie. Kowos inmahsrlosr suc sun tari kof in pacptais oasr olwelah se in oruh oacna. Kuht olwelah in “esamuhl pacl nuh kwewa [Mwet Lahngo] ac liyacacng masap lal,”1 ac El fahk lah, “Pa inge masap luhk, Lah kom in luhngse sie sin sie, oacna ke Nga luhngse kom,”2\nAkihlen fuhkah tuh kahs sin Prestuhn Monson oasr pac mwe siyuck se: “Kuht rauniyucklac sin mwet suc enenuh kahsruh lasr, ahkkweye lasr, pahtok lasr, ahk engan lasr, kuhlwacng lasr. … Kuht pa poun Leum inge fin facluh, ke kuh in kuhlwacnsap ac in sruhk tuhlihk Nahtuhl. El kahsrweyuck sin kais sie sesr.”3\nYac kom lohng—mwe siyuck se in luhngse sie sin sie? Ke kuhtuh, kuhlwacnsap kuh kahsruh sie nuh ke sie, ukwe srihkasrak luhn Mwet Lahngo, tiac tuhkuh fihsrwacsr. Tuhsruhk ke ahk pah, kais sie sesr kuh in tuhkuh oacna Mwet Lahngo ke kuht kuhlwacnsap uh tuhlihk nuhtin God. In kahsrwe kuht wo in luhngse sie sin sie, nga luhngse sruhkwack kahs itkohsr in esamyac: “Ma se met intein, na kuhlwacnsap.”\nApkuhran in yac 40 somlah ah, nga ac mukul tuhmuhk som nuh tempuhl ke fong in muhtwacta lasr ke Fuhrwacte. Kuht macruht ke lusen pacl fototo se, ac nga tuhfal ke srihpen ma se inge pa pacl ahkluo luhk in macruht sasuc. Tahmtahel se muhta siskuck sahp el akihlen. El kweme nuh yuruk ac mahmah, “Nimet elyah. Ngwac fah kahsrwe kom.” Tuhfal luhk fihsrwacsr uh, ac nga muhtwacwacack in luhngse tuhkweni se in tempuhl ah. Intein met, na kuhlwacnsap.\nKuht nohfohn suliyuck in ukwe lutiyuck luhn Jisus ac in luti nuh sin mwet sahyac. Mwe suli se inge tiac sruokyuck nuh sin tahmtahel wo. Ke Nga akacsruhi kuhtuh srihkasrak ke mempucr suc luti in intein met na kuhlwacnsap, lihpsre ke mwe luti ke Jisus elos ahkuhtweyac.\nTuhlihk matwac yac ohnkohsr se ke U luhn Tuhlihk Srihsrihk fahk: “Ke nga suleyucklac in kahsruh ke kuhlahs uh, nga kuh in sulaclah sie kawuck in wiyuc orekma. Nga sulaclah [tuhlihk mukul se ke kuhlahs luhk ah suc ahksahngwengyeyuc] ke srihpen el tiac wi sollac sin mwet sahyac. Nga kena oruh elan puhla wo.”4\nMeac tuhlihk srihsrihk se inge suk? El akihlen lah orek kwekwe ke kuhlahs uh soenna wi sollac uh. Mac el oruh in kuhlwacnsap? El sulacllah elan kawuck lal in kahsruh ke kuhlahs. Jisus el luti, “Luhngse mwet suc sruhngwackom, ahkinsewowoyaclos suc selngawi kom, oruh wo nuh selos suc sruhngwackom.”5\nKe sie ward, mwet sruok Aaronic Pristut met liki suk ac inge kuhlwacnsap ke kalmeyac yohk. Wik nuh kwewa mukul fuhsr tuhkuh sa ac tu lihkihnihm ke lohm in tuhkweni ke af, snow, kuh usren fol, tuhpan tuhkuh luhn mwet mahtuh mempucr ke ward sac. Elos sruhk wheelchair ac mwe fahsr lalos liki stosah, sang paholos in sruokyac, ac kahkahsrihk pwen mwet mahtuh inge nuh lun lohm ah. Elos suwohs oruh ma kunaclos nuh sin God. Ke elos suk ac kuhlwacnsap, elos moulkihn srihkasrak suc Mwet Lahngo el luti: “Ke kowos oruh ma inge nuh sin sie suc srihk liki nuh kwewa sin mwet lihk, kowos oruh nuh sihk.”6 Ke matwac fuhsr sasuc ke prokracm ahkkweyeyuck, muhtuhn mukul fuhsr inge ac fah tiac tahfuh luo in ikacslah in yohk na in oruh ma kunaclos in kuhlwacnsap oacna inkacnek in Kristin.\nIntein ac kuhlwacnsap kuhtuh pacl uh oasr mukwikwi wo kac. Ac sie muhtwacn fuhsr inel Alexandria akihlen lah kuhsin se lal Madison koflah in ahksahfyelah Kapkapwack luhn Kais Sie lal sifacna ke srihpen el kweok ke mas autism. Alexandria el orwacni muhtwacn fuhsr ke ward lal ah, kahsrweyuck sin mwet kol lal, ac suk in orwaclah sie ma nuh sel Maddy suc el tiac kuh in sifacna orwaclah. Kais sie muhtwacn fuhsr ahksahfyelah mukwikwi ac orekma ke Kapkapwack luhn Kais Sie in kuh in oruh Maddy elan kuh in eis kahsruh lal sifacna.7\nMuhtwacn fuhsr inge ac fah kapkapwack sun ip kunen ninac ac Rilif Sosaiti tahmtahel ke srihpen elos luti in intein met, na kuhlwacnsap ke inkacnek in luhngse pwacye.\nPrestuhn Monson el ahkacsmakihnye kuht lah luhngse, “luhngse nwacsnwacs luhn Kraist8—kuh ke kahs sahyac, intein ac kuhlwacnsap—“el sikyak ke pacl se mwet katinmas mahtuh el esam ac utucklac nuh ke ward” ac “ke tahmtahel se sifacna muhta ke Rilif Sosaiti ac eis solsol, ‘Fahsruh—muhta siskacsr.’”9 Masap kol se el ahkuhtweyucki inse: “Kuhtwena mukul [kuh muhtwacn] fah oruh nuh sum, ac kom fah oruh nuh selos pac.”10\nMukul pahyuck luhngse intein se kuhlwacnsap ke inkacnek yohk srihpac luo. El fahk:\n“Nga kahsruh muhtwacn kiyuck ke sie Sacnri ke U luhn Tuhlihk Srihsrihk kuhlahs lal nwacnwaclah ke matwac-yac-itkohsr. Ke U luhn Tuhlihk Srihsrihk pacl in akacsruhi muhtwacwacack, nga akihlen sie mempucr ke kuhlahs sac muhta mukwikwi ke siyah se lal ah ac tiac puhla wo. Nguhn mahmah nuh sihk lah el enenuh kahsruh, na nga pihtucki siskacl ac kahkahsrihk siyuck sel lah mac el sis uh. El tiac topuk … , na nga muhtwacwacack in on kahkahsrihk nuh sel.\n“U luhn Tuhlihk Srihsrihk luti on sasuc soko, ac ke kuht on ah, ‘Fin Nga lihpsre heart luhk Nga lohng puhsren Mwet Lahngo,’ Nga muhtwacwacack in puhla muhlahlah na upac se ac fucsrfucsr nwacklah nguhnihk. … Nga eis luhlahlfongi ke luhngse luhn Mwet Lahngo nuh sel, … ac nuh sihk. … Nga lotwelah lah kuht pa poun [Mwet Lahngo] ke kuht kuhlwacnsap uh sie.”11\nTiac ke akihlen luhn sie tamuhlwel Kristin se inge muhkwena in kahsruh muhtwacn kiyacl ah ke kuhlahs suc nwacnwaclah ke yac-itkohsr-matwac; el oacyacpac sang kais sie kahsruh nuh sin tuhlihk suc enenuh. El ukwe Mwet Lahngo, suc luti, “Orekma ma kom liye nga oruh kom enenuh pac in oruh.”12\nSronot se sikyak ah ikacslah pacl yohk nuh sin mwet tuhma lutlut luhn Jisus Kraist in suk met na fah kuhlwacnsap. Mukul, muhtwacn, tuhlihk fuhsr, ac tuhlihk srihsrihk akihlen pisnis ac lohm muhsahllah ac puhtatlac ma nuh kwewa in kahsruh ahknwacsnwacsyelah ac ahkwoyelah ma suc muhsahllah. Kuhtuh suk ke enenuh in kahsruh ke owo. Kuhtuh sahyac eslah elah petsac, pwepuh in masap, lwacta, ac kuhtuh pac pwepuh yohk srihpac sahyac na kahkahsrihk sruhpuhsrwack in paholah ma nuh kwewa elos kuh in orwaclah. Suk na fah kuhlwacnsap el tiac arlac orekmakihnyuck ac tiac arlac fal nuh ke pacl lasr sifacna.\nMeac acn wo in ma se met suk ac kuhlwacnsap sahyacn lohm ah? Mwe srihkasrak ke moul lal Elder Richard G. Scott ahkuhtweyac:\n“Sie fong ah tuhlihk mukul srihsrihk nahtuhsr Richard, suc oasr elyah lal ke heart, tuhkahkwack tuhng. … Muhtwacn kiyuck ah pa muhta wacna tuhkahkwack liyacl ke pacl nuh kwewa el tuhng uh, tuhsruhk pacl se inge nga fahk, ‘Ngwac fah liyaclwacng.’\n“Ke srihpen elyah se lal inge, ke el muhtwacwacack in tuhng, at srihsrihk se lal ah arulacna pihsrpihsr. El wohtlah ac usriyac lweyuck ke mwe an sac. Fong sac nga sruohkuhl arulacna fototo in srihke in ahkfihsracsryelah at se lal ah ac tilokihnyac tuhng lal ke nga ahol nuknuk lal ac sang mwe lweyuck pet sasuc. Nga sruohkuhl nuh ke na el mutullac. Nga tiacna etuh lah mahlwem suhpuhs tohkoh elac misac. Nga ac fah esam pacl nuh kwewa ke nga sruohkuhl ke pouk ke infulwen fong.”13\nJisus el fahk, “Suc kac ac fah wo inmahsrlowos, lwelah elan mwet luti lom.”14\nKuhtuh pacl uh kuht srihfeyuck in kuhlwacnsap ke inkacnek ma kuht ke in kuhlwacnsap ac tiac arlac ke inkacnek ma enenweyuck ke pacl sac. Ke Elder Robert D. Hales el luti ke ip ke moul in sensen, el akacsruhi srihkasrak ke moul mwe sang luhn muhtwacn kiyacl ah. El siyuck, “Kuh kom moli ma se inge nuh sihk kuh nuh sum?”15 Fin kuht eis kihsen siyuck se inge sifacna ke kuht kuhlwacnsap ac siyuck, “Kuh nga oruh ma se inge nuh sin Mwet Lahngo, kuh nga oruh ma se inge nuh sihk?” kahsruh lasr ac oacna orekma luhn Mwet Lahngo. Mwet Lahngo el siyuck ac kuht enenuh pac. “Meac kom kena ngan oruh nuh sum?”16\nWik ekahsr somlah ah, nga silahklahk ac elyah, ke ma puhkantwen in orek ke tahk se luhk ah. Nga finsrak tuh ngan som nuh tempuhl ke lwen sac tuhsruhk puhla luhk nga arulacna kahfofo. Ke pacl se ma nuhnkuh in kahfofo ke orekma in tempuhl sunyuc uh, ahkacsmakihnyeyuc lah mac nga enenuh in oruh emet uh. Nga som liki ohfohs luhk in fahsr som nuh Salt Lake Tempuhl, motko ke pacl se nga fahsr ahkfalyelah pacl se nga tiac orwaclah ah. Kulohkihn lah, Leum el muhtweng ac pahkotwen ac lutiyucme sifacna lesin wowo se ke lwen sac.\nKe nga pihtucki muhta ke infuckihl in tuhkweni sac, tuhlihk muhtwacn fuhsr se inge toptoplac ac kahkahsrihk fahk, “Nga arulacna sahngweng. Pacl ahkluo luhk nuh in tempuhl pa inge. Kom kuh in nuhnak muhnahs kahsrweyuc?” Fuhkah ne el kuh in etuh lah kahs inge pa nga kena lohng uh? El tiac etuh, tuhsruhk Pahpah Inkuhsrao el etuh. El suk mwe enenuh yohk luhk. Nga enenuh in kuhlwacnsap. El kol ah tuhlihk muhtwacn fuhsr puhsisacl se inge in suhpweyuc suliyuc in kuhlwacnsuhpwacl. Nga fahk nuh sum lah nga pa mwet se suc kahsruh yohk se.\nNga fahkwack ke tarilac yohk lah puhkantwen mwet moul oacna Kristin suc kuhlwacnsapuh sucu lasr ke yac pucspucs me. Nga ahkkahlwemye luhngse luhn insiyuck nuh sin mukul sacohk tuhmuhk ac sucu luhk, suc mihsaclah in kuhlwacnsap ac ke luhngse yohk.\nLwelah kuht nohfohn in suk in itein met, na kuhlwacnsap. Ke kuht oruh uh, kuht karihngihn olwelah uh, ac kuhlwacnsap lasr ma, oacna kuhlwacnsap lal Prestuhn Monson uh, ac fah ahkpwacyei ke mwet tuhma lutlut lasr. Nga etuh lah Mwet Lahngo El moul. Iwaclah lal oruh kuht in moulkihn mwe luti Lal. Nga etuh lah Prestuhn Monson pa mwet pahluh lasr mihsenge. Ke inen Jisus Kraist, amen.\n1. Liye Doctrine and Covenants 20:77. 2. Liye John 15:12. 3. Thomas S. Monson, “What Have I Done for Someone Today?” Liahona ac Ensign, Nohfuhmpuh 2009, 86. 4. Canyon H., “A Good Choice,” Friend, Jacnweri 2012, 31. 5. Liye Mattu 5:44. 6. Liye Mattu 25:40. 7. Liye “For Madison,” lds.org/youth/video/for-madison. 8. Liye Moroni 7:47. 9. Thomas S. Monson, “Charity Never Faileth,” LiahonaacEnsign, Nohfuhmpuh 2010, 125; liye pac Daughters in My Kingdom: The History and Work of Relief Society (2011), 101. 10. Liye 3 Nephi 14:12. 11. Al VanLeeuwen, “Serving the One,” Liahona, Ohkohs 2012, 19; Ensign, Ohkohs 2012, 15; liye pac Sally DeFord, “If I Listen with My Heart,” 2011 Outline for Sharing Time, 28. 12. Liye 3 Nephi 27:21. 13. Richard G. Scott, “The Eternal Blessings of Marriage,” Liahona ac Ensign, Mei 2011, 96. 14. Liye Mattu 20:26. 15. Robert D. Hales, “Becoming Provident Providers Temporally and Spiritually,” Liahona ac Ensign, Mei 2009, 9. 16. Liye Mattu 20:32. Ma se metMa se tohkoh an\nKahs KosraeAmerican Sign Language (ASL)Bahasa IndonesiaCebuanoČeskyDanskDeutschEestiEnglishEspañolFaka-tongaFrançaisGagana SamoaÍslenskaItalianoKahs KosraeKahs KosraeKreyòl AyisyenLatviešuLietuviųLingálaMagyarMahsen en PohnpeiMalagasyNederlandsNorskPalauanPolskiPortuguêsReo TahitiRomânăShqipSlovenčinaSuomiSvenskaTagalogThin Nu Wa'abTiếng ViệtVosa vakavitiБългарскиМонголРусскийУкраїнськаქართულიՀայերենພາສາລາວភាសាខ្មែរ한국어中文日本語


BIBLE MUTAL ISAIAH 1\nTukakinyen Book In ISAIAH\nBook in Isaiah el us inen sie mwet palu yohk su tuh muta Jerusalem, sahp ke yac 750 meet liki Christ. Book se inge ku in kitakatelik nu ke ip yohk tolu.\n1) Chapter 1 nu ke 39 fahkak ke pacl se tokosrai lun Judah, su oan layen nu eir, tuh aksangengyeyuk sin tokosrai lun Assyria, sie mutunfacl atulani. Isaiah el liye lah ma se aklokoalokye moul lun Judah uh tia ma ke ku lun acn Assyria, a ma ke orekma koluk lun mutanfahl sac sifacna, ac seakos lalos nu sin God, wi srikla lun lulalfongi lalos ke God. Ke kas lalmwetmet ac orekma ku lal, mwet palu se inge pangon mwet uh ac mwet kol lalos nu ke moul suwohs ac nununku suwohs, ac el oayapa sensenkakin mwet uh lah elos fin tia porongo God, na elos ac misa ku kunausyukla. Book in Isaiah fahkak pac lah ac fah mau oasr sie pacl in misla lun faclu nufon, oayapa ke tuku lun sie mwet ke filin tulik natul David su ac fah sie tokosra suwohs ac pwaye.\n2) Chapter 40 nu ke 55 srumun ke pacl se mwet puspis sin mwet Judah tuh sruoh in Babylon, ac muta in keok lalos ac wanginla finsrak lalos. Mwet palu se inge el fahkak lah God El ac aksukosokye mwet lal, ac folokunulosla nu Jerusalem, acn selos, tuh elos in mutawauk sie moul sasu. Mwe nunak yohk ke chapter inge pa God El leumi ma nukewa faclu, ac oakwuk lal nu sin mwet lal pa elos in sulkakin nu sin mutunfacl nukewa lah elos ac fah akinsewowoyeyuk ke sripen Israel. Verse nukewa ma fahkak ke “Mwet Kulansap lun God” pa inmasrlon ma eteyuk wo ke Wuleang Matu.\n3) Inkaiyen chapter 56 nu ke 66 ma nu sin mwet Israel su folokla tari nu Jerusalem, ac elos kena etu lah God El ac akpwayei wuleang lal nu sin mwet Israel. Kutu pac mwe nunak yohk pa ke moul suwohs ac nununku suwohs, oayapa ke karinginyen len Sabbath, ke orek kisa, ac ke pre. Luo verse ma fal in akilenyuk oasr ke chapter 61:1–2, ke sripen Jesus el orekmakin kas inge ke mutaweyen orekma lal in akkalemye ma kunal.\nKas in sensenkakin ac wulela 1:1—12:6\nKalyeiyuk mutunfacl uh 13:1—23:18\nNununku lun God ke faclu 24:1—27:13\nKutu pac kas in sensenkakin ac wulela 28:1—35:10\nTokosra Hezekiah lun Judah ac mwet Assyria 36:1—39:8\nKas in wulela ac finsrak 40:1—55:13\nKas in sensenkakin ac wulela 56:1—66:24\n1 Book se inge srumun pweng ke acn Judah ac Jerusalem ma God El akkalemye nu sel Isaiah wen natul Amoz, ke pacl Uzziah, Jotham, Ahaz, ac Hezekiah tuh tokosra lun Judah. 2 Tok 15:1–7; 2 Chr 26:1–23; 2 Tok 15:32–38; 2 Chr 27:1–9; 2 Tok 16:1–20; 2 Chr 28:1–27; 2 Tok 18:1—20:21; 2 Chr 29:1—32:33 1–14 Amo 5:21–22\nGod El Sang Kas In Kai Nu Sin Mwet Lal\n2 LEUM GOD El fahk, “Faclu ac kusrao, porongo ma nga fahk uh! Tulik ma nga tufahla elos tuyak lainyu. 3 Cow uh etu lah nutin su elos, ac donkey uh etu yen kitakat elos we. A mwet luk Israel nikin lukelos. Elos tiana kalem kutu srisrik.”\n4 We nu suwos, mutunfacl se su orekma koluk. Kowos oru ma koluk ac fohkfok! Ma koluk lowos toankowosi! Kowos pilesru LEUM GOD, God mutal lun Israel, ac kowos ngetla lukel. 5 Efu ku kowos lainul na? Ya kowos lungse in kalyeiyuk kowos yohk liki meet ah? Israel, insifom afla tari ke kinet, ac insiom ac nunak lom mas na. 6 Insifomi na nwe ke falkom, wangin sie ipin monum fas ku wo. Kom afinyukla ke futun ac palang ac ruf. Kinet keim tiana aknasnasyeyukla ku pihpla. Wangin ono itukyang nu kac.\n7 Facl suwos uh arulana musalla, ac siti suwos uh firiryak nwe ke apatla. Kowos mutana ngetang ke mwetsac uh eisla acn suwos, ac kunausla ma nukewa. 8 Acn Jerusalem mukena lula, sie siti kuhlusyukla — tia ku in oru kutena ma, oana luman sie lac lohm mwe lul lun mwet liyaung ima in grape ku ima in cucumber. 9 LEUM GOD Kulana El funu tia lela kutu sin mwet uh in moulla, Jerusalem lukun sikiyukla oana acn Sodom ac Gomorrah. Gen 19:24; Rom 9:29\n10 Jerusalem, mwet leum lom ac mwet lom elos oana mwet Sodom ac Gomorrah. Porongo ma LEUM GOD El fahk nu suwos. Lohang nu ke ma God lasr El luti nu suwos inge. 11 El fahk, “Ya kowos nunku mu nga lungkin mwe kisa ma kowos oru nu sik? Alukela tari pisen sheep ma kowos furreak in mwe kisa, ac kiris ke kosro wowo nutuwos an. Nga totola ke srah in cow mukul ac sheep ac nani. 12 Su sap kowos in use ma inge nu yuruk ke kowos tuku in alu nu sik? Nimet sifil fahsr kihmkim in kalkal sik uh! 13 Wangin sripen mwe sang lowos. Nga srungala foulin mwe kisa kowos isik uh. Nga tia ku in muteng Kufwen Malem Sasu lowos, Sabbath lowos, ac tukeni in alyalu lowos — ma inge nukewa kolukla ke sripen orekma koluk lowos. 14 Nga kwase Kufwen Malem Sasu lowos ac len lulap lowos; ma ingan oana sie mwe utuk toasr su nga totola ke usya.\n15 “Ke kowos srukak pouwos in pre, nga ac fah tia ngetot nu suwos. Finne arulana yohk pre lowos, nga fah tia porongo, tuh pouwos nukla ke srah. 16 Oulkowosla sifacna in nasnas. Tulokinya orekma koluk ma kowos oru nga liye, 17 ac srike in oru ma suwohs. Suk nununku suwohs — kasrelos su akkohsyeyuk, sang nu sin mwet mukaimtal ma fal nu selos, ac kasru enenu lun katinmas.”\n18 LEUM GOD El fahk, “Inge fahsru kut in aksuwosyela ma se inge. Kowos tuhn srusrala ke ma koluk lowos, tusruktu nga fah oulkowosla in fasrfasr oana snow — finne srusra fohkfok, ac fah nasnasla oana unen sheep. 19 Kowos fin akosyu, kowos ac fah kang fahko wo lun acn uh. 20 A kowos fin lainyu na, kowos ac fah misa. Nga, LEUM GOD, pa fahk ma inge.”\nSie Siti Koluklana\n21 Siti se ma tuh inse pwaye meet, ekla oana moul lun sie mutan kosro. Tuh pukanten mwet suwoswos muta we meet, a inge mwet akmas mukena pa muta we. 22 Jerusalem, kom tuh oana silver, a inge wanginla sripom; kom tuh oana wain wowo, a inge kom oana kof. 23 Mwet kol lom uh elos lungsena alein ac elos kawukyang nu sin mwet pisrapasr. Pacl nukewa elos lungsena eis mwe sang ac mwe eyeinse. Elos tia karingin tuh nununku suwohs in orek nu sin tulik mukaimtal ac katinmas.\n24 Ke ma inge, kom in lipsre ma LEUM GOD Kulana lun Israel El fahk nu sum: “Nga ac fah foloksak lain kom, mwet lokoalok luk, na kom fah tia sifil aklokoalokyeyu. 25 Nga fah srukak pouk lain kom. Nga fah aknasnasye kom oana ke osra uh aknasnasyeyuk ke e, ac eisla ma fohkfok nukewa liki kom. 26 Nga fah sot mwet nununku ac mwet kasru su ac fah oana elos su tuh kol kowos in pacl oemeet ah. Na ac fah pangpang Jerusalem sie siti suwoswos ac pwaye nu sik.”\n27 Ke sripen LEUM GOD El suwoswos, El ac fah molela acn Jerusalem ac mwet nukewa we su auliyak. 28 A El ac fah kunausla mwet nukewa su orekma koluk ac lainul. El ac fah uniya mwet nukewa su ngetla lukel.\n29 Kom ac fah mwekin lah kom tuh alu nu ke sak, ac akoalye ima uh* akoalye ima uh: mwet in pacl sac lulalfongi mu elos fin kisakunang sie ima nu ke god in eslap se, na el ac fah akinsewowoye ima lalos nukewa. nu ke god lusrongten. 30 Kom ac fah oana soko sak oak ma sra kac masla, ku oana sie ima ma wangin kof we. 31 Oana ke mah pao uh isisyak ke sie e na srisrik, ouinge mwet su lulalfongi ku lalos ac fah kunausyukla ke sripen ma koluk lalos sifacna, ac wangin mwet ac ku in sikulya.\n1:1 2 Tok 15:1–7; 2 Chr 26:1–23; 2 Tok 15:32–38; 2 Chr 27:1–9; 2 Tok 16:1–20; 2 Chr 28:1–27; 2 Tok 18:1—20:21; 2 Chr 29:1—32:33\n1:1 1–14 Amo 5:21–22\n1:9 Gen 19:24; Rom 9:29\n*1:29 akoalye ima uh: mwet in pacl sac lulalfongi mu elos fin kisakunang sie ima nu ke god in eslap se, na el ac fah akinsewowoye ima lalos nukewa.


BIBLE MUTAL JEREMIAH 48\nSikiyukla Mutunfacl Moab\n1 Pa inge ma LEUM GOD Kulana El fahk ke acn Moab:\n“Pakomuta mwet Nebo,\nSiti selos uh kunausyukla!\nSruoh tari siti Kiriathaim,\nPot kulana we ikruiyuki,\nAc mwet we akmwekinyeyuk; 48:1–47; Isa 15:1—16:14; 25:10–12; Ezk 25:8–11; Amo 2:1–3; Zep 2:8–11\n2 Oasku lun Moab wanginla.\nMwet lokoalok elos sruokya acn Heshbon\nAc akoo in sukela mutunfacl Moab nufon.\nAc fah wanginla pusra lohngyuk in siti Madmen;\nUn mwet mweun ac fah mukuiyak in mweuni.\n3 Mwet in acn Horonaim wowoyak ac fahk,\n“Yoklana mwe lokoalok! Yoklana mwe ongoiya!”\n4 “Sikiyukla acn Moab.\nLohng ke tulik uh tung.\n5 Lohng pusren mwemelil lalos\nKe elos ututyak innek nu Luhith,\nAc tung in ongoiya lalos\nKe elos tufokla ke innek nu Horonaim.\n6 Elos fahk, ‘Sulaklak, kaing! Suk moul lowos!\nKasrusr oana soko donkey lemnak yen mwesis!’\n7 “Moab, kom filiya lulalfongi lom in ku lom ac mwe kasrup lom,\nTusruktu, kom ac fah kutangyukla.\nChemosh, god lom, fah utukla nu in sruoh,\nWi fisrak ac mwet tol lal.\n8 Siti nukewa ac fah kunausyukla;\nInfahlfal uh ac acn tupasrpasr ac fah sikiyukla pac.\nNga, LEUM GOD, pa fahk ma inge.\n9 Tulokunak sie eot in kulyuk lun acn Moab.\nAc tia paht el musalla.\nSiti we ac fah filfilla in kulawi,\nAc wangin mwet fah sifilpa muta we.” (\n10 Selngawiyuk mwet se su tia oru orekma lun LEUM GOD ke insial nufon! Selngawiyuk mwet se su sruokya cutlass natul in tia aksororye srah!)\nSiti Lun Moab Kunausyukla\n11 LEUM GOD El fahk, “Oemeet me acn Moab oanna okak — soenna utukla nu in sruoh. Moab el oana wain ma filiyuki in oan sraholu — tia mokleyuk ku okwok liki sufa nu ke sufa, pwanang emah uh, ac fohlo, tia ekla; oanna wo.\n12 “Tusruktu pacl se ac tuku ke nga fah supwala mwet in okoala acn Moab oana wain. Elos fah okoala nwe ke lisr, ac elos fah fukulya sufa uh nu ke ip sririk. 13 Na mwet Moab ac fah tia sifil lulalfongel Chemosh, god lalos, oana ke mwet Israel tuh fuhleak lulalfongi lalos kacl Bethel, sie god elos tuh lulalfongi meet.\n14 “Mukul Moab, efu kowos ku fahk mu kowos mwet mweun watwen,\nMwet pulaik ac fokoko ke mweun?\n15 Moab ac siti we kunausyukla;\nMukul fusr pisrla we anwuki.\nNga pa tokosra, LEUM GOD Kulana,\nAc nga pa fahk ma inge.\n16 Mwe ongoiya lulap apkunme in sun acn Moab;\nMwe keok lal uh ac sa na sikyak.\n17 “Tungi mutunfacl sac, kowos su muta apkuran,\nKowos nukewa su etu pungal.\nFahk mu, ‘Ku lun tokosrai lal musalla;\nWolana ac ku lal wanginla.’\n18 Kowos su muta Dibon,\nTufokme liki acn fulat suwos\nAc muta fin fohk uh in kutkut uh.\nMwet se ma ac kunausla Moab oasr inge,\nEl kunausla tari pot ku we.\n19 Kowos su muta Aroer,\nTu sisken inkanek uh ac soano.\nSiyuk selos su kaing\nLah mea sikyak.\n20 Na elos ac topuk, ‘Acn Moab ikori.\nKowos in tungi, mweyen Moab el arulana tonongla.\nSulkakinelik pe Infacl Arnon Lah Moab sikiyukla!’\n21 “Nununku tuku tari nu fin siti inge su oan yen tupasrpasr: Holon, Jahzah, Mephaath, 22 Dibon, Nebo, Beth Diblathaim, 23 Kiriathaim, Bethgamul, Bethmeon, 24 Kerioth, ac Bozrah. Nununku tuku nu fin siti nukewa in acn Moab, loes ac apkuran. 25 Ku lun Moab itungyuki; kufwen mwe mweun lal kipatpatu. Nga, LEUM GOD, pa fahk ma inge.”\nMoab Ac Fah Akpusiselyeyuk\n26 LEUM GOD El fahk, “Oru acn Moab in sruhila, mweyen el utuk nunak lainyu. Moab el fah ipippip in woht lal sifacna, ac mwet uh ac isrunul. 27 Moab, kom esam ke kom aksruksruki mwet Israel? Kom lumahlos oana un mwet ingunyar.\n28 “Kowos su muta in Moab, tuyak som liki siti suwos ac muta fin fulu uh, oana wuleoa ma oru ahng lalos sisken acn oatu in eot uh. 29 Moab el arulana inse fulat! Nga lohng luman filang, enum ac ekak lun mwet we, ac lah elos arulana nunku kaclos sifacna. 30 Nga, LEUM GOD, etu ke tungak lalos. Konkin lalos uh wanginna sripa, ac ma elos oru ac tiana oan paht. 31 Ke ma inge nga fah tungi mwet nukewa in acn Moab, oayapa ke mwet Kir Heres. 32 Nga fah tungi mwet Jazer, ac nga ac tungi mwet Sibmah yohk liki. Siti Sibmah, kom oana oa in grape soko ma lah kac tupalla sun Meoa Misa, ac som pacna nwe Jazer. Tusruktu inge grape sunom ac fokinsak lom ke pacl fol uh sikiyukla. 33 Wanginla pusren engan ac insewowo in facl Moab, sie acn ma wo fohk we. Nga tulokinya wain in tia soror liki nien orek wain. Wanginna mwet in fut grape uh, oru wangin sasa ke engan.\n34 “Mwet Heshbon ac Elealeh wowoyak tung, ac pusralos ku in lohngyuk oe Jahaz. Ku in lohngyuk pac sin mwet Zoar, ac lohngyuk pac e Horonaim ac Eglath Shelishiyah. Finne infacl srisrik Nimrim, paola pac. 35 Nga fah tulokinya mwet Moab liki orek mwe kisa firir ke acn in alu lalos, ac liki orek kisa nu sin god lalos. Nga, LEUM GOD, pa fahk ma inge.\n36 “Ouinge insiuk eoksra kacl Moab ac ke mwet Kir Heres, oana sie mwet su oru on in pukmas ke mwe ukuk natul, mweyen ma nukewa lalos wanginla. 37 Ke sripen asor lalos, elos nukewa mangsrasrala ac kalla altalos. Elos nukewa sipik paolos, ac nukum nuknuk yohk eoa. 38 Fin lohm nukewa Moab ac ke nien toeni nukewa, wangin ma orek sayen eoksra, mweyen nga fukulya acn Moab oana soko sufa fukulyuki ma wangin mwet enenu. 39 Kowos in wowoyak ke tung, mweyen acn Moab fukulyuki ac akmwekinyeyuk. El kunanula ac mutunfacl nukewa raunelak israsrinkusrael. Nga, LEUM GOD, pa fahk ma inge.”\nMoab Tia Ku In Kaingla\n40 LEUM GOD El wulela mu sie mutunfacl ac fah tuhwi nu fin Moab, oana sie eagle ma asroelik posohksok lal, 41 na siti ac pot ku nukewa ac fah sruoh. In len sac mwet mweun lun Moab ac fah arulana sangeng, oana sie mutan ke pacl in isus lal. 42 Moab ac sikiyuk tuh in tia sifilpa sie mutunfacl, mweyen el likkeke lainyu. 43 Sangeng, ac luf, ac sruhf oan soano mwet Moab. LEUM GOD pa fahk ma inge. 44 Kutena mwet su srike in kaingla liki mwe aksangeng inge fah putatyang nu in luf uh, ac kutena mwet su fanyak liki luf uh, ac fah sremla ke sruhf, mweyen LEUM GOD El oakiya tari pacl in kalyei nu sin Moab. 45 Mwet uh kaing in suk molela in acn Heshbon, siti se ma Tokosra Sihon el tuh leumi meet, tusruktu firiryak acn we. E uh esukak mangon eol ac masrol lun acn sin mwet Moab su lungsena orek mweun. 46 Pakomuta mwet Moab! Kunausyukla mwet ma alu nu sel Chemosh, ac utukla wen ac acn natulos nu in sruoh.\n47 Tusruktu sie len, LEUM GOD El ac fah sifil akwoyeak acn Moab. LEUM GOD El fahk lah ma inge nukewa ac sikyak nu ke acn Moab.\n48:1 48:1–47; Isa 15:1—16:14; 25:10–12; Ezk 25:8–11; Amo 2:1–3; Zep 2:8–11


Saturday (4/22) Sifac: Fahkack Oaru Lal Paul Finne Keok - Word Of Knowledge | USA\nSifac: Fahkack Oaru Lal Paul Finne Keok\nMwe Read: 2 Corinth 11:21b-27\nMwe read se inge akkalemye oaru lal Paul finne oasr mwe kweok sikyak nusel. Pulan pacl se inge oasr pac lainyacl Paul in kisensiyucki lac paye el mwet sap paye se. Ma inge sikyak meyen kut kalem kac lac Paul el pa tuku e tok in weacng Mwet Tuma Lutlut singucul luo in wi akfasrye kulansap lulap se inge. Mwe read se inge tahfwela top lal Paul in akkalemye fwal lal inge suc ma el srike in topokoloslac.\nPaul el srike in akkalemye sripac fwal lal elan wi oacwac nuke kunokon lun Mwet Sap se. Ke sripen oasr karinginyen mwet sap inge elos in tia mwet sap kikiap, pacnacng el sramsram kacl sifana nusin mwet Corinth elos in kalem kac lac el sie mwet suc arulana fallana in oacwac la nuke kunokon se inge. Paul el ne sramsram ouinge, el oacpac kalem kac lah ke sripen el srumunul sifanna inge, likin pusral oana sie mwet lalfon. Yohkinyen sramsram lal inge uh pa elos in sensenkin mwet sap kikiap.\nOaru lal Paul in kulansap inge use nusesr sie lwemlwem lac, mwet sap paye se el tiana fisrasr in fuleuk ku in putatlac liki kunokon lalo finne upac nuselos. Ke kut wi akilen ma upac ac keok suc ma Paul el pulakin inge, pa in tatngal ne ke elan misa na kuluklac manol nu likin siti suc ma God El akmoulyalack na el sifwil pac folok luti ke Pweng Wo lun Leum Jesus Christ. Solse lun mwet Rome inge oacyacp sang sringsring na upac nusel uh el tia fuleuk ke kulansap uh.\nOiuyac lal Paul inge akkalemye nusik ac kom lac, moul in kulansap uh tia ma fisrasr se. Tusruktuh kut fin lela Ngun Mutal in oan in kut, kut e tufwa ku in moulkin lungse ac in akos akwuck ac kolyuck lun God. In oana ma ikacklah nusel Paul, kut fin faksufi ac siyuck ke kasru sin God, kut e ku pac in wi pulakin kulang ac pakoten lun God pa e kalem ke oaru ke fahkack lasr uh finne oasr ma upac ku keok sikyak nusesr. Lulalfongi lac God El Wo, ac ma wo mukena pa e sikyak kut fin fungyan nusin Leum God.\nPrevPreviousSaturday (4/15) Sifac: Muhtwacn Ah Ac Peter Elos Fwefwelac\nNextSanri (4/23) Sifac: Luhngse Luhn God Tiacna EkyekNext


Friday (5/6) Sifac: Moul in Sang Kuloh - Word Of Knowledge | USA\nSifac: Moul in Sang Kuloh\nMwe Read: Colossae 2:6-12\nLM Wilson Kephas\nSifen mwet lutlut nuhke Friday an fahk muh: “Moul in Sang Kuloh” – oasr in Colossae 2:6-12. Mwe lutlut se inge sruhmuhn ke Paul Mwet Sap el tuh sim nuhsin mwet Colossae in sensenkakuhnuhlos liki mwet wosonkas kuh elos suc sramsram kiakiap in furohkohloslac liki lulahlahlfongi lalos ke Jesus Christ. Tuh elos in asmak in akihlen ohiyen sramsram kuhtasrihk, eye-inse in kihfasuloslac liki moul lalos in Christ Jesus suc elos baptizela in El ke srihpen luhlahfongi lalos ke Jesus Christ kuh Kacl. Esam lah srackna serpent soko ma kihfasuhlla Eve ke puhsra in eyeinse kuh srihfe nuhsel in ima Eden ah pa kuht enenuh in sensenkackihn kuht liki inge.\nEl tiac kuh in sifacna kuhnauskuhtlac fin el tiac orekmakih inkacnek in kuhtasrihk kuh eye-inse lal in losekuhtlac in pahngon muh paye inkacnek lasr uh ac fungyang nuhke luhlahlfongi ac lalmwetmwet lasr sifacna kuh in ukwaclah luhlahlfongi stuhuh sahyac. Oacna ke fahk in Rome 16:18 – tuh elos suc oruh ohiyac ingacn elos tiac kuhlansuhpuh Christ, Leum lasr, a elos kuhlansuhpuh mewl lalos sifacna. Ke kahs in ahkluhkuhk a eyeinse lalos elos kiacpuh mwet ma srihk etwack la.\nPwenacng mwe karihngihnyuck se fanna in lain kuh kihsrucng kaing mwet inge kuh oiyac inge uh pa in eisal Christ Jesus El an Leum lom, fasr ke inkacnek lal, okahlah ac musai kom yak ke oiya lunh Jesus Christ suc pahngpahng mwet tol fuhlat, ac akmuhsralac sin Leum God in ahkkalwemye kena luhn Leum God, ac suc misac in tuh molikuhtlac liki ma koluk. Oinge ke moul lasr uh oan in karihngihnyuck luhn Leum God, kuht kosreyucklac tiac ke poun mwet uh, a – ke kuh sakihrihk luhn Leum God, orekma a moul lasr uh enenuh in fahkack pac srui, kaksak ac kulo lasr nuhsin Leum God in pacl e nuhkwewa\nPrevPreviousThursday (5/5) Sifac:”Sang Kuloh Ke Suhnak Nuh Sin God”\nNextSaturday (5/7) Sifac: Sang KulohNext


Ma Inge Nga Etuh - Sel Prestuhn Boyd K. Packer\nToeni nuhkwewa (26)\nMwet sramsram nuhkwewa (191)\nSifac nuhkwewa (304)\nEprel 2013 | Ma Inge Nga Etuh\nMa Inge Nga Etuh\nEprel 2013 Jacnuhruhl Kanfracns\nSel Prestuhn Boyd K. Packer\nPrestuhn ke U luhn Mwet Sap Singucul Luo\nKe ma nuh kwewa ma nga riti ac luti ac lotwelah, ma pwacye se ma sacohk emet ac muhtahl ma nga kuh in usot uh pa ahklohye sacohk luhk ke Mwet Lahngo Jisus Kraist.\nKe yac 1992, nga tuh kuhlwacnsap ke lusen yac yuc oa sie Mwet in Kahsruh nuh sin Singucul Luo ac yac 22 oa sie mempucr luhn Singucul Luo, nga sun matwac yac 68. Nga puhlakihn in muhtwacwacack sihmihs sie ma nga pahngon “Unfinished Composition.” Ip se emet ke ma sihm se ingacn pa:\nNga nuhnak ke fong tari ah,\nSie nuhnak ma yohk srihpac ac loal.\nTuhkuh ke nga arulacna uli,\nArulacna ullac in som mutullac.\nNga kahfofo na pwacye ke lwen ah\nAc motko moul luhk.\nPa inge nuhnak sac:\nKe nga fuhsr ah, nga tiac matwac yac 68!\nNga kuh in fahsr tiac osaksak;\nTiacna ngal finpihsuck.\nNga kuh in riti pohloh kahs soko pacl luo\nAc sifilpac fahk kalweni.\nNga kuh in orekma arulacna paht\nAc tiac kwacna tui in mongyak.\nAc ma nga tiac kuh in oruh ingena\nNga kuh in oruh fihsrwacsr ke pacl sac.\nNga fin kuh in fohlohkohnlah yac uh ingena,\nNga fin kuh in sulaclah in oruh ohingacn,\nNgwac tiac ahol matwac mahtuh nuh ke matwac fuhsr.\nPuhslac ma ac tuhlac nuh sihk.\nNga engan in ahkwot nuh met,\nIn fuhlweack fuhsr luhk, finne arulacna wo.\nMa se ma ac tuhlac nuh sihk fin nga fohlohklac\nPa ma nga kahlwem kac uh.\nYac singucul tohkoh, nga otwelah in sang kuhtuh pac pohloh kahs ah nuh ke sohkahs sacn:\nYac singucul somlah arulacna sa\nAc ke yac singucul ingacn wacngihnlac ma kweok pucspucs luhk.\nLohkoh osra soko eislah fahsr osak se luhk ah;\nNga sifilpac fahsr suwohs.\nSie pac plwet osra sruokyac sri ke inkwacwuck uh—\nPlwet osra soko ingacn sie ma wolacna ma oreklac!\nMa inge kahsruh in kuhtanglah ma tuhkuh ke polio;\nNga welah fihl in mwet kwekwe kwacwac.\nKahlwem ke monuk lah nga mahtuh.\nMa ingacn ac fah tiac wolac.\nIp sefanna ma fokokoi keik\nPa kuh luhk in muhlkuhnlah.\nKom siyuck, “Yac nga esam kom?”\nAhok, kom tiacna eklac yohk oacna pacl sahflah se nga liye kom ah.\nInge nimet kom foloyak\nNga fin muhlkuhnlah inem.\nNga insese lah oasr ma nga lotwelah\nNga tiacna ke etuh,\nTuhsruhk matwac uh use ma pwacye sacohk ingacn\nMa oruh Nguhn uh in kapwack.\nKe mwe insewowo nuh kwewa ma tuhkuh,\nMa se ma wo emet ke moul luhk uh\nPa kakawuck ac ma puhlakihnyuck wo\nMa nga eis sin muhtwacn kiyuck uh.\nNohfohn tuhlihk nahtuhsr uh pahyuckyak wo,\nOasr sucu lalos sifacna,\nWeacng tuhlihk ac nuhtin nahtuh,\nElos nuh kwewa arulacna sa in kapkapwack.\nNga tiacna ekuhllah nuhnak luhk uh\nIn sifilpac eis matwac fuhsr.\nPwacyeiyac uh pa kuht ac nuh mahtuh na, ke srihpen ke kuht mahtuh\nEtwacack ke ma pwacye uh ac tuhkuh.\nKom siyuck, “Meac pacl fahsruh uh ac use?\nMeac ac sikyak nuh sihk?”\nKuht ac somsomlah na ac tiac tohrkahskahs.\nSiyuck ke ngwac sun matwac yac 88!\nAc ke yac tari ah nga sang pohloh kahs inge in weacng:\nAc inge kom liye ke nga sun matwac yac 88.\nYac uh arulacna sa in somlah.\nMet nga fahsr na wo, na nga fahsr osak, na nga orekmakihn sikucl,\nAc ingena, nga orekmakihn wheelchair.\nNga mutul in lwen ke kais kuhtuh pacl,\nTuhsruhk kuh luhn pristut uh muhta na.\nTuhsruhk ke ma nuh kwewa ke ip luhn mahno ma wacngihn yuruk\nNga kapkapwack yohk ke ip luhn nguhn.\nNga forfor nuh fin facluh nohfohn\nLoes liki na kilometer million tolu.\nAc ke kahsruh luhn ma sulkackihnyuck ke satellite,\nPuhsrwek srackna som sun facluh nohfohn.\nInge nga kuh in fahk na pwacye\nLah nga etuh ac luhngse Leum.\nNga kuh in fahkwack ke ma pacna ma mwet ke pacl met ah fahkwack kac\nKe nga luti kahs muhtahl Lal.\nNga etuh ma El puhlakihn Gethsemane\nUpaclaclac in nuhnkweyuck.\nNga etuh lah El oraclah nohfohn nuh sesr;\nWacngihn Kawuck lasr wo liki na.\nNga etuh lah Elac sifilpac tuhkuh\nKe kuh ac ke wolacna.\nNga etuh lah nga fah sifilpac liyacl\nKe sahflahiyacn moul luhk uh.\nNga fah sikuckmuhtuhnte ye niyac kihnet uh Lal;\nNga fah puhlakihn wolacna luhn Nguhn Lal.\nPuhsra mahmah, rarrar luhk ac fah fahk,\n“Leum luhk, God luhk, nga etuh.”1\nAc nga etuh!\nWinto ma an tok ke lohm ah an ngwetlah nuh ke sie imac in ros ac sahk ma an sisken kihtin infacl. Sie pihsinkac ke lohm ah an sisken imac sac ac mahtoltol afyucflac ke sra orahk ma pahngpahng English ivy. Inkaiyacn yac uh ivy soko inge acn in ahng se luhn won srihsrihk. Ahng ma an ke sra orahk inge karihngihnyuckyang liki fox ac raccoon ac kihsrihk ma forfor uh.\nSie lwen ah oasr puhsra luhlahp se tuhkuh ke ivy ah. Won srihsrihk ah fosrngahlah tuhng oruh pwacnwacng won srihsrihk 8 nuh ke 10 ke sahk ma raunweack acn sac welah tuhng sahngweng. Na nga liyacack ma se ma oruh fohs se inge. Snek soko ahtlah nuh ten ke ivy uh ac ahtlah ke winto ah falyang na oruh nga ollah. Fihtilac acn luo ke infulwen snek soko ah—kahlwem na lah el kanglah won srihsrihk luo ke ahng sac. Ke lusen yac 50 ma kuht muhta ke lohm se inge kuht soenna liye in sikyak kain se inge. Ma se inge ma sikyak pacl se fanna—kuht nuhnkuh na muh pa ingacn.\nLwen puh tohkoh oasr sie pac fohs, pacl se inge sikyak ke sra orahk ma afuhnlah acn se ma kosro soko nahtuhsr muhta kac. Kuht lohng kain pacna tuhng sac ac liye ke won srihsrihk in pohlohn acn sac orwacni. Kuht etuh lah meac se oruh uh. Tuhlihk mukul se nuhtin acn se nahtuhsr fanyak nuh ke acn se luhn kosro soko ah ac ollah siepacna snek ma srackna sruokyac ninac won srihsrihk se ma el sruokyac ke ahng sac ac uniyac ah.\nNga fahk nuh sihk sifacna, “Meac angwe uh? Yac Imac Eden sifilpac ahkkolukyeyuck?”\nNga nuhnkuh kahs in ahksensenkackihn ma tuh sruhmuhnyuck sin mwet pahluh. Kuht ac tiac kwacna karihngihnyuckyang liki ma mokleyuck luhn mwet lokoalok, finne ke lun lohm sesr sifacna. Kuht enenuh in karuhnguhnwacng tuhlihk srihsrihk nahtuhsr uh.\nKuht muhta ke sie facl na sensen ma tuhngahkihn ma nguhnnguhn uh. Sucu uh, ip na yohk srihpac ke pacl ac ma pahtpaht, lainyuck sin ma kuh in liyeyuck ac ma tiac kuh in liyeyuck. Mwet lokoalok el kahfofo. Srihpac yohk lal an pa in oraclah ongaiyac. El fin kuh in ahkmuhnahsyelah ac kuhnaoslah sucu uh, el ac kuhtanglah.\nMwet Luhlahlfongi ke Lwen-sahflah elos akihlen yohk srihpaciyacn sucu uh ac srihke in moulkihn ohiyac ma mwet lokoalok el tiac kuh in mahsrihkyang nuh lun lohm sesr uh. Kuht sokwack karihngihnyuck ac acn in monglac nuh sesr sifacna ac tuhlihk nahtuhsr ke kuht liyacacng na wuhlweacng ma kuht tuh oraclah ac oruh mukwikwi srihsrihk luhn ahkostwen ma enenweyuck sin mwet fahsr tukun Kraist.\nIsaiah el fahk, “Ke srihpen mwet nuh kwewa oruh ma suwohs, ac fah oasr mihslac ac wacngihn mwe sensen ne tok.”2\nMihslac se ingacn oacyacpac uliyuck ke fwackyuck ma Leum El fahk lah fin kuht ahkolah kuht fah tiac sahngweng.3\nKuh luhn pristut ituckyang in karihngihn lohm ac mwet ma muhta we. Oasr kuh luhn pahpah uh ac ma kunacl in luti tuhlihk nahtuhl ac in ahkinsewowoye ac sang nuh selos akwuck luhn wosasuc ac mwe karihngihnyuck luhn pristut nuh kwewa ma elos enenuh. El enenuh in ahkkahlwemye luhngse ac tiac kosro ac in ahkfuhlwactye ninac tuh tuhlihk nahtuhlos an in kuh in liye luhngse se ingacn.\nNga etwacack lah luhlahlfongi uh sie kuh pwacye, ac tiac mwe na ahkkahlwemye luhlahlfongi. Oasr ma suhpuhs ma fokoko liki pruhe oaru luhn sie ninac suwohswohs.\nLuti kom sifacna ac luti sucu lom an ke mwe sang luhn Nguhn Muhtahl ac ke Iwaclah luhn Jisus Kraist. Ac fah wacngihn kuhtwena orekma wo ma pahtpaht ma kom ac fah oruh ke lun pihsinkacn lohm sum sifacna.\nKuht etuh lah kuht tuhlihk nguhn nuhtin ninac ac pahpah inkuhsrao, lah kuht oasr facluh in eis mahno ikwac ac in srihkeyuck. Kuht suc oasr mahno ikwac la uh oasr kuh lasr luhkwelos suc tiacna. 4 Kuht sukohsohk in sulwaclah ma kuht ke oruh ac sulwaclah mukwikwi lasr uh, tuhsruhktuh kuht tiac kuh in sulwaclah ma sikyak tohkoh. Ac tuhkuh oacna sie.\nSukohsohk in sulaclah uh ahkuhtweyucki ke ma suhmuhslah muh sukohsohk in sulaclah ohiyac, kalmac pa kuht kuh in sulaclah inmahsrlon ma wo ac ma koluk. Mwet lokoalok el suk in srihfe kuht in kuhnaus orekmakihnyacn sukohsohk in sulaclah lasr uh.\nMa suhmuhslah uh luti kuht lah mwet nuh kwewa kuh in mukwikwi ke mwe luti ac ip yohk nuh ke pacl fahsruh uh, in fal nuh ke sukohsohk in sulaclah ohiyac ma Leum El sang nuh sel, tuh mwet nuh kwewa in kuh in eis mwacta nuh ke ma koluk lal sifacna ke lwen in nuhnuhnkuh.5\nAlma el luti lah Leum El tiac kuh in liye ma koluk uh ac lwelah.6 In kahlwem ke ma se inge, kuht enenuh in srwaclihk ma koluk uh liki mwet se ma oruh ma koluk an.\nIn mwe srihkasrak, ke elos tuh usyucklac nuh ye muhtuhn Mwet Lahngo sie muhtwacn suc srohoh ke kosro, ac kahlwem lah koluk mwactal, el tulokihnyac ma inge ke kahs itkohsr: “Som, tuhsruhk nimet sifilpac oruh ma koluk.”7 Pa ingacn ohiyacn luti Lal.\nMuhtweng uh pa sie ma wo, tuhsruhk, oacna ma wo nuh kwewa, ke orek upaclac uh ma inge sifacna eklac nuh ke ma koluk. Kuht enenuh in sensenkackihn “mwe sruhf luhn muhtweng” tuh kuht in tiac srwemlah kac. Muhtweng luhn mwet uh ma oreklac ke srihpen masap muhnahs ma lwelah mukwikwi koluk inge uh in masaplac tiacna ahksrihkye mwacta na koluk ke nguhn ma sikyak ke srihpen kuhnausyucklac luhn masap luhn God ke nwacsnwacs.\nMwet nuh kwewa isuslac ke Kahlwem luhn Kraist, sie kolyuck mokleyuck ma lwelah kais sie mwet in akihlen ma pwacye liki ma suhtuhuh. Meac kuht ac oruh ke kahlwem sac ac kuht ac topuk fuhkah nuh ke ma mokleyuck in moul suwohswohs uh sie ip ke srihkasrak luhn moul sukawihl.\nNguhn luhn Kraist utuckuh nuh sesr kais sie, tuh kuht in kuh in etuh ma wo liki ma koluk tuh kuht in kuh in nuhnuhnkuh inmahsrlon ma inge; mweyen ma nuh kwewa ma suli kuht in oruh ma wo ac in luhlahlfongi Kraist tuhkuh nuh yohrohsr ke kuh ac mwe sang luhn Kraist. Ke srihpac se inge, kuht kuh in etuh suwohs lah ma sin God.8\nKais sie sesr enenuh in muhta na ahkolah in topuk ma mokleyuck ac fwackyuck sin Nguhn Muhtahl. Oasr inkacnek luhn Leum in okwaclah lahlmwetmwet wo nuh ke nuhnak lasr uh in mokle kuht, kol kuht, in luti kuht, ac in ahksensenye kuht. Kais sie sin wen ac acn nuhtin God kuh in etuh ma elos enenuh in etuh in pacl sac na. Lotwelah in eis ac mukwikwi ke mokleyuck ac fwackyuck uh.\nKe ma nuh kwewa ma nga riti ac luti ac lotwelah, ma pwacye se ma sacohk emet ac muhtahl ma nga kuh in usot uh pa ahklohye sacohk luhk ke Mwet Lahngo Jisus Kraist. El moul. Nga etuh El moul. Nga mwet loh Lal. Nga kuh in fahkwack Kacl. El Mwet Lahngo lasr, Mwet in Molwelah lasr. Nga etuh na pwacye ma inge. Nga ahklohye ma inge.\nPain Kowos nuh ke Toeni uh\nSie Pwelucng Kuh\nLiye Doctrine and Covenants 38:30.\nLiye Teachings of Presidents of the Church: Joseph Smith (2007), 211.\nLiye Doctrine and Covenants 101:78.\nLiye Alma 45:16.\nLiye Moroni 7:16.\nAcn Nuh kwewa Ma Oasr Mwet Luo kuh Tolu Tuhkweni We\nKahlwemi na Kahlwemi ne ke sun Lwen na Wowo se\nOracniyacn Sucu luhn God\nPlwacn ac Mwe Fahkwack sac\nEis luhlahlfongi sin Leum ac Sucu Lom\nFalfucl Ahkahkosr, Sruhngucl Sahflah\n© 2018 Intellectual Reserve, Inc. Kuh ac suwohs nuh kwewa fihliyucki.


BIBLE MUTAL MARK 15\nJesus Ye Mutal Pilate\n(Matthew 27:1–2, 11–14; Luke 23:1–5; John 18:28–38)\n1 Toang na ke lotu tok ah, Mwet Tol Fulat el sa na osun nu sin un mwet matu, mwet luti Ma Sap ac Un Mwet Pwapa Fulat nukewa, ac elos orala lemlem se lalos. Elos kaprilya Jesus ac pwanulla nu yorol Pilate. 2 Ac Pilate el siyuk sel Jesus, “Ya kom pa tokosra lun mwet Jew?”\nJesus el topuk, “Pa kom fahk an.”\n3 Mwet tol fulat elos tukakunul Jesus ke ma puspis. 4 Na Pilate el sifilpa siyuk sel, “Ke kom lohng ma puspis ma elos tukakin kom kac inge, ya wanginna ma kom ac sang topuk?”\n5 Ac Jesus el sifil pacna tia kas, ac Pilate el lut na pwaye.\nWotla In Anwuki Jesus\n(Matthew 27:15–26; Luke 23:13–25; John 18:39—19:16)\n6 Ke pacl in Kufwen Alukela nukewa, Pilate el fahsr ke oakwuk se in tulala sie sin mwet kapir ma mwet uh siyuk kac. 7 Ke pacl se inge, oasr sie u muta in presin ke sripen elos tuh akmas ke alein se ma sikyak lain government. Sie sin mwet inge pa Barabbas. 8 Ke mwet puspis tukeni ac mutawauk in kwafe sel Pilate elan oru nu selos oana el muta oru in pacl in kufwa nukewa, 9 na el siyuk selos, “Ya kowos lungse tuh ngan tulala nu suwos tokosra lun mwet Jew?” 10 El arulana etu lah mwet tol fulat elos eisalang Jesus nu sel ke sripen elos sok sel.\n11 A mwet tol fulat elos purakak insien mwet uh in siyuk sel Pilate tuh elan tulalla Barabbas nu selos. 12 Pilate el sifil fahk nu sin u lulap sac, “Na mea nga fah oru nu sel su kowos pangon tokosra lun mwet Jew?”\n13 Elos wowoyak ac fahk, “Unilya fin sakseng!”\n14 Ac Pilate el siyuk selos, “Efu, ma koluk fuka el orala uh?”\nElos arulana wowoyak yohk liki meet ac fahk, “Unilya fin sakseng!”\n15 Na ke Pilate el lungse akinsewowoye mwet uh, ouinge el tulalla Barabbas nu selos, ac el sap mwet mweun in srunglul Jesus arulana upa, ac usalla in anwuki el fin sakseng.\nMwet Mweun Elos Aksruksrukel Jesus\n(Matthew 27:27–31; John 19:2–3)\n16 Na mwet mweun elos eisal Jesus ac kololla nu inkul fulat lun governor, (acn se pangpang Praetorium) ac elos pangoneni mwet mweun wialos. 17 Ac elos nokmulang ke sie nuknuk sroninmutuk, ac elos pirakela sie tefuro ke lah ma oasr otah kac ac filiya fin sifal. 18 Na elos aksruksruk in paingul ac fahk, “Paing kom, Tokosra lun mwet Jew!” 19 Ac elos puok sifal ke soko sak, elos anel, ac sikukmutuntei ac epasrla nu sel. 20 Ac ke elos aksruksrukel tari, elos sarukla nuknuk sroninmutuk sac, ac sifil nokmulang ke nuknuk lal sifacna. Na elos kololla in unilya fin sakseng soko.\nSripsripyak Jesus Fin Sakseng Soko\n(Matthew 27:32–44; Luke 23:26–43; John 19:17–27)\n21 Ke elos fahsr inkanek uh, elos sun sie mwet su inel pa Simon, su tuku in acn saya me nu in siti uh, ac mwet mweun elos akkohsyel ac sang elan us sakseng lun Jesus. (Simon el mwet Cyrene, ac el papa tumal Alexander ac Rufus.) 22 Ac elos usalla Jesus nu ke acn se pangpang Golgotha, su kalmac pa, “Sri in Ahlunsuf.” 23 Elos srike in sang nu sel wain karyak ke ono se pangpang myrrh, tuh Jesus el tia lungse nim. 24 Na elos srupsrulak fin sakseng, ac kitalik nuknuk lal inmasrlolos. Elos susfa kac in suk ip lun kais sie selos. 25 Ao eu ke lotutang pa elos srupsrulak fin sakseng soko. 26 Ac kas ma akkalemye sripen anwuki el, simla oan lucng liki sifal: “Tokosra Lun Mwet Jew.” 27 Elos oayapa srupusrak mwet pisrapasr sulallal luo welul — sie lac paol layot ac sie lac paol lasa. [ 28 Akpwayeuk Ma Simusla su fahk, “Elos oakulang yurin mwet koluk.”]\n29 Mwet su fahsryak we elos usruk kwawalos, ac fahk kas koluk in angnol Jesus ac fahk, “Pwe! Kom pa tuh fahk mu kom ac kunausla Tempul ac sifil musaela tukun len tolu! 30 Sifacna molikomla ac fani liki sakseng soko an!”\n31 In ouiya sac pacna, mwet tol fulat ac mwet luti Ma Sap elos aksruksruke Jesus, ac fahk nu sin sie sin sie, “El molela mwet ngia, a el kofla molella sifacna! 32 Kut fin liye Messiah, tokosra lun Israel, elan fani liki sakseng soko ah, na kut fah lulalfongel!”\nAc mwet luo su welul Jesus sripsripyak fin sakseng eltal wi pac angnol.\nMisa Lun Jesus\n(Matthew 27:45–56; Luke 23:44–49; John 19:28–30)\n33 Ke infulwen len, in polo acn sac nufon lohsrla ke lusen ao tolu. 34 Ac ke ao se aktolu, Jesus el wowoyak ke pusra lulap ac fahk, “Eloi, Eloi, lema sabachthani?” su kalmac pa, “God luk, God luk, efu kom ku fahsr likiyu?”\n35 Kutu sin mwet ma tu in sac elos lohngol ac elos fahk, “Lohng, el pangnol Elijah!” 36 Sie selos kasrusr ac eis sie insroal, twenya ke wain mwen, ac sang nu ke soko sak, na el kolak nu sin Jesus tuh elan nim kac, ac fahk, “Kolyawin, kut in liye lah Elijah el ac tuku sruhkilya liki sakseng soko uh!”\n37 Ac Jesus el wola ke sie pusra lulap, na el misa.\n38 Na lisrlisr se lisringyen Acn Mutal Na Mutal in Tempul ah mihsalik ip luola, lucngi nwe ten. 39 Ke mwet kol se lun un mwet mweun, su tu sisken sakseng uh, el liye luman misa lun Jesus, el fahk, “Pwayena lah mwet se inge el Wen nutin God!”\n40 Ac oasr kutu mutan su tu loes kutu ac liye ma orek inge. Tolu selos pa Mary Magdalene, ac Mary nina kial James su srik ac Joseph, oayapa Salome. 41 Elos tuh fahsr tukun Jesus ac kasrel ke el muta Galilee. Mutan puspis su welul tuku nu Jerusalem, elos wi pac tu we.\nPukpuki Lun Jesus\n(Matthew 27:57–61; Luke 23:50–56; John 19:38–42)\n42 Ke ekela in len in Akola, su len se meet liki Sabbath, 43 Joseph mwet Arimathea, sie sin Un Mwet Pwapa Fulat su mwet uh akfulatye, su oayapa wi tupan tuku lun Tokosrai lun God, el pulaik ac utyak nu ye mutal Pilate ac siyuk ke monin Jesus. 44 Ac Pilate el lut ke el lohng lah Jesus el misa tari; ac el solama mwet kol se lun un mwet mweun ac siyuk lah pwaye Jesus el misa tari. 45 Ac ke el etu sin mwet kol sac lah el misa, na el sang ku nu sel Joseph elan us mano sac. 46 Na Joseph el molela sie nuknuk linen, ac ke el sruhkya monin Jesus, el pwelah ke nuknuk linen sac, ac filiya in sie kulyuk ma tufahlla in eot uh; na el epusang sie eot lulap nu ke mutun kulyuk sac. 47 Mary Magdalene ac Mary nina kial Joseph, eltal tuni ma inge ac liye na acn eltal filiya mano sac we.


Winto Inkuhsrao - Sel Elder David A. Bednar\nohktohpa 2013 | Winto Inkuhsrao\nKe Tahmtahel Bednar el tuh muhtwacn fuhsr se ah, ninac kiyacl ah orekmakihn mwe etuh ke pwepuh fihsracsr in ahkuhtweyac ip yohk ke orekmakihn mani ke ohiyac suhmaht ac karihngihn lohm uh. Sie lwen ah ke elos tuhkweni liye kais sie luhn mani orekmakihnyuck, ninac kiyacl el liye mwe atac se. Molin taktuh ac ono luhn sucu lalos srihk liki motkweyac lalos. Na el luhlahlfongi muh ma el konwacack ma nuh ke wosasuc luhn Jisus Kraist ac ahkuhtweyac nuh sin tuhlihk muhtwacn se nahtuhl ah ma pwacye kuh se: ke kuht moulkihn masap luhn sie tahfuh singucul, kuht kwacna eis mwe insewowo yohk srihpac tuh sramlacp in liye ac kuht tiac eis pacl nuh kwewa ma kuht nuhnkuh kuht motko ac fihsracsr in tiac liye. Sucu an tiac eis mani yohk in kahsruh ke ma luhn lohm uh. Tuhsruhk, Pahpah Lucng El sang sie mwe insewowo fihsracsr ke ohiyac ma luhman fihsracsr. Tahmtahel Bednar el esamwack lesin yohk srihpac inge pacl nuh kwewa sin ninac kiyacl ke kahsruh ma tuhkuh nuh sesr nuh ke winto inkuhsrao, oacna olweyucklac sel Malachi ke Wuhlweacng Mahtuh (liye Malachi 3:10).\nKuht kwacna luti ac fahkwack ke masap luhn sie tahfuh singucul, kuht sramsram yohk ke mwe insewowo sa, yohk, ac ma fihsracsr in liye ke kuht eis. Ac pwacye mwe insewowo kuh in sikyak. Tuhsruhktuh kuhtuh mwe insewowo sahyac kuht eis ke kuht ahkostwen ke masap se inge pa yohk srihpac tuh sramlacp. Kain mwe insewowo inge kuh in ahkkahlwemyeyuck muhkwena kuht fin porongo ac suk ke nguhn (liye 1 Corinthians 2:14).\nPetsac ke “winto” inkuhsrao orekmakihn sel Malachi kahsruh yohk. Winto uh lwelah kahlwem in utyak nuh in lohm uh. Ke ohiyac oacna sie, kahlwem luhn nguhn ac mwe etuh okwoki ke winto inkuhsrao me ac nuh ke moul lasr ke kuht ahkfuhlwactye masap luhn sie tahfuh singucul.\nNuh ke mwe srihkasrak, mwe insewowo sramlacp ac yohk srihpac kuht eis pa mwe sang ke nguhn luhn tarilacna ma tuh kahsrwe kuht in oasr kuloh ke ma kuht eis tari ac ahkfototoye kena lasr in moli ma kuht luhngse. Mwet tarilacna se pa kahsruhp ke puhla wo. Mwet suc tiac tarilacna kweok ke puhla koluk ke wacngihn sahflah (liye Luke 12:15).\nSahp kuht enenuh ac pruhe ke kahsruh in sokwack acn wo in orekma kac. Muhta ac insroac luhn luhlahlfongi (liye Ether 12:19) enenweyuck, tuhsruhktuh, in akihlen mwe sang luhn nguhn ke mwe akihlen tuh kuh in ahkfokokoye kuht in sohkwack ohiyac wo in orekma ma mwet sahyac tiac liye—kuh mwe insewowo in yohk kuh liki met ah in suk yohk ac loes liki met ke orekma se mwet sahyac kuh in oruh kuh luhngse oruh. Sahp kuht luhngse ac luhlahlfongi orekma se fah tuhkuh, tuhsruhktuh mwe insewowo ma tuhkuh nuh sesr ke winto inkuhsrao kuh in etwaclah in mukwikwi ac ekuhllah ohiyac sikyak lasr sifacna liki na in luhlahlfongi ohiyac sikyak lasr in eklac sin mwet kuh ma sahyac.\nKuht kuh in fal in kena ac orekma in eis kihluckyak luhn molosr ke orekma lasr uh in kahsruh sang mwe enenuh luhn moul uh nuh sesr. Muhta ac insroac luhn luhlahlfongi enenweyuck, tuhsruhktuh, in akihlen in kuht ma yohk ke nguhn ac mahno liki na met ah (liye Luke 2:52) in oruh yohk liki na met ah ke ma srihk, kuh se in orwacni ac ahkfihsracsrye, ac in kuh se in karihngihn ma kuht orekmakihn yohk liki na met ah. Kuht kuh in kena ac motko in eis yohk molosr, tuhsruhktuh mwe insewowo tuhkuh nuh sesr ke winto inkuhsrao kuh in koanong in eklac ohiyac sikyak lasr sifacna likina in motko ohiyac sikyak lasr uh in eklac sin sie mwet kuh ma sahyac.\nMukul fuhsr mweun ke Puk luhn Mormon (liye Alma 53; 56–58) pruhe yohk lah God El ac ahkfokokoye ac karihngihn elos in som liki inpoun mwet lokoalok lalos. Tahfuhn kahsiyac, top ke pruhe lalos tiac in oruh kuhfwen mwe mweun kuh ahkpuhsyelah mwet in mweun. Sahyacna, God El sang nuh sin mwet mweun luhlahlfongi inge ahkpwacye se lah El ac karuhnguhnuhlos, mihslac nuh nguhnalos, ac luhlahlfongi ac finsrak yohk ke moullac lalos Sel (liye Alma 58:11). Na, tuhlihk mukul nahtuhl Helaman eis puhlaik, oasr kena sefanna in itto, ac som ke kuh lalos nohfohn in lain Mwet Lamanites (liye Alma 58:12–13). Luhlahlfongi, mihslac, ac finsrak kuh in tiac luhman oa mwe insewowo mwet mweun ke mweun kuh in luhngse, tuhsruhktuh pa mwe insewowo suwohswohs mukul fuhsr puhlaik inge enenuh in ahkwot nuh met ac kampare ke ip luhn mahno ac nguhn.\nKuhtuh pacl uh kuht kuh in siyuck sin God ke ma forowosr, ac El use kuh luhn mahno ac nuhnkuh. Sahp kuht siyuck in eis mwe enenuh lasr nohfohn, na kuht eis mwe etuh luhlahp ac mong fihsracsr, kuh kuht siyuck ke kapwack ac kuht insewowo ke mwe sang luhn kuhlwacng. Sahp El use nuh sesr luhlahlfongi kuh ac puhlaik ke kuht suk in eis finsrak wo an. Ac ke kuht pruhe ke ahkmuhlahlahye liki ma upac luhn mahno, nuhnkuh, kuh nguhn, sahp El kahsruh kuht in kampare.\nNga olwelah ke kowos ac nga liyacng ac ahkos masap luhn sie tahfuh singucul, ma na pwacye lah winto inkuhsrao fah ikucslah ac mwe insewowo luhn nguhn ac mahno fah okwokuh na ac fah wacngihn acn fal in eis ma nohfohn (liye Malachi 3:10). Kuht oacyacpac fah esam fahkwack luhn Leum:\n“Leum God El fahk, nuhnak luhk, tiac oacna nuhnak lowos, ac inkacnek luhk siena liki inkacnek lowos.\nOacna ke kuhsrao arulacna fuhlwact liki facluh, ohinge inkacnek luhk fuhlwact liki inkacnek lowos, ac nuhnak luhk liki nuhnak lowos.” (Isaiah 55:8–9).\nNga fahkwack lah ke kuht porongo nuh ke ma luhn nguhn, kuht ac ahkinsewowoyeyuck ke muhta ma kuh in liye kahlwem, insroac ma kuh lohng wo, ac insiyac etuh wo yohk srihpaciyac ac sramlacpiyacn ohiyac Lal, nuhnkuh Lal, ac mwe insewowo Lal ke moul lasr uh.\nLesin Nacmpuh 2—Ohiyac Fihsracsr luhn Leum\nMet liki pahng luhk in kuhlwacnsap ke U luhn Mwet Sap Singucul Luo, nga riti pacl puhkantwen ke Doctrine and Covenants ke u in kahsruh in karihngihn ac sang mani ke sie tahfuh singucul. U in Kahsruh ke Akiyac luhn Sie Tahfuh Singucul akwucki ke fwackyuck ac mwet ke Prestuhnsi Se Met, U luhn Mwet Sap Singucul Luo, ac Pisap se ma Karihngihn pa mwet suc wi kac (liye D&C 120). Ke nga ahkolah ke Tisacmpuh ke yac 2004 in wi miting se emet luhk ke u se inge, nga rahrah in lotwelah ma yohk kac.\nNga srackna esam ma nga liye ac puhla ke u in kahsruh sac. Nga eis yohk mwe sruikihn ac efahl ke masap ke ip luhn mani luhn Leum nuh sin kais sie, sucu, ac Alu Lal. Prokracm ke mani luhn Alu luhn Jisus Kraist luhn Mwet Luhlahlfongi ke Lwen-sahflah—kwewana ke mani sang ac eisyuck—ahkuhtweyucki ke sapta 119 ac 120 ke Doctrine and Covenants. Pohloh fahkwack luo sukokyak ke fwackyuck inge orwaclah pwelucng ke ohiyacn mani luhn Alu.\nKe sapta 119, Leum El fahk lah mempucr nuh kwewa enenuh in moli sie tahfuh singucul ke ma nohfohn elos eis ke kais sie yac. Masap se inge fah oan ne tok (liye (fuhs 4).\nNa, ke ohiyac lwelah in orekmakihn mani ke sie tahfuh singucul, Leum El fahk lah sie tahfuh singucul enenuh in kihtakatwelihk sin u in kahsruh ke Prestuhnsi Se Met ke Alu Lal ac ke pisap ac u in kahsruh lal, ke u in kahsruh luhlahp sin Leum, ac ke Puhsrel sefanna nuh selos (liye D&C 120:1). “Pisap ac u in kahsruh lal” ac “u in kahsruh luhlahp luhn Leum” ma sruhmuhnyuck kac ke fwackyuck se inge mihsenge etweyuck muh Pisap se ma Karihngihn ac Mwet Sap Singucul Luo. Mani muhtahl inge orekmakihnyuck ke alu ma sana kapwack in ahkinsewowoye kais sie ac sucu ke ip luhn nguhn in muhsahi ac karihngihn tempuhl ac lohm in alu, kahsruh orekma luhn misineri, luhngaslah ac orwaclah ma suhmuhslah, ahkkweye sramsram mahtuh ke sucu, kahsruh lutlut ac lutlut ke alu, ac ahkfalye srihpac puhspuhs sahyac luhn Alu ke kolyuck sin mwet kuhlwacnsap luhn Leum.\nNga lut ke kahlwem ac fototoiyacn fwackyuck luo inge ke kapsrai nuh ke mwe kolyuck upac ip luhn mani ac ohiyac ma ohfohs uh orekmakihn ke kain in u ac kafucrmacn fin facluh nohfohn. Oruh luhn facluh ke u luhlahp se ma oa Alu luhn Jisus Kraist fohlohkyak se oruh fuhkah in ahkfahsrye fin facluh nohfohn in orekmakihn mwe lutlut srihsrihk ohinge? Nuh sihk top se fihsracsr: pa inge orekma luhn Leum, El kuh in oruh orekma Lal sifacna (liye 2 Nephi 27:20), ac Mwet Lahngo El mokle mwet kuhlwacnsap Lal ke elos ukwe kolyuck ac orekma Lal ke srihpac Lal.\nKe miting in kahsruh se met ah nga lut ke ohiyac fihsracsr ke ip yohk ma kol nuhnkuh ac sulwaclah lasr uh. Ke fahsriyacn mani ke Alu, oasr ip yohk luo sikyak. Ma se met, Alu uh moulkihn muhkwena ma oasr yohrohlos ac tiac moli yohk liki mani eisyuck. Ahkluo, ip srihk se ke mani tuhkuh ke yac sac fihliyucki nuh sahyac in sefiyuck nuh ke pacl elyah ac tuhpan enenuh. Ke yac foko kuhtuh Alu uh luti mempucr uh ip yohk in fihliyac nuh sahyac kuhtuh mongo, kahsling, kacrisin, ac mani in fosrngahkihn pacl elyah ma kuh in sikyak. Alu uh pa u luhlahp se suc ukwe ip yohk ah pacna ma kalweniyuck in lutiyuck nuh sin mempucr uh.\nKe miting ac srwackna fahsr ah, nga konwacack lah nga finsrakihn mempucr nuh kwewa luhn Alu uh in liye ma fihsracsr, kahlwem, suwohs, luhngse pwacye, ac kuh ke ohiyac luhn Leum sifacna (liye D&C 104:16) in ahkfahsrye oruh luhn facluh ke Alu Lal. Ingena nga wi tari U in Kahsruh ke Akiyac luhn Sie Tahfuh Singucul ke yac pucspucs. Sruikihn ac efahl luhk ke atac luhn Leum uh kapkapwack ke kais sie yac, ac lesin nga etwaclah uh yohkyohkwelihk liki met ah.\nInsiyuck sesseslah ke luhngse ac mwel ke mempucr luhlahlfongi ac ahkostwen ke Alu se inge ke muhtuhnfacl, sucu, kahs, ac mwet nuh kwewa. Ke nga forfor fin facluh nohfohn uh, nga lotwelah ke finsrak ac mwemwe lowos, ohiyacn kain moul ac ohiyac sikyak nuh suwos, ac ma upac lowos. Nga wi kowos ke toeni luhn Alu ac muhtwacta yurin kuhtuh lohm suwos. Luhlahlfongi lowos ahkfokokoye luhlahlfongi luhk. Oaru lowos ahkoaruye yuc yohk likina met ah. Ac ohiyac wo ac kena lowos in ahkostwen nuh ke masap luhn sie tahfuh singucul mokleyuc in oa sie mukul, mukul pahyuck, pahpah, ac mwet kol ke Alu uh wo likina met ah. Nga esam kowos ac nuhnkwekowos ke kais sie pacl nga wi U in Kahsruh ke Akiyac luhn Sie Tahfuh Singucul. Kuloh ke ohiyac wo ac luhlahlfongi lowos ke kowos ahkfuhlwactye olweacng lowos.\nMwet kol ke Alu fohlohkyak luhn Leum puhla kunohkohn yohk in karihngihn fal mwe sang sin mempucr ke Alu. Kuht etuh nuh pwacye ke ma muhtahl ke mani srihk luhn muhtwacn katinmas sac.\n“Ke Jisus el muhta apkuhran nuh ke nien eisacni mani in Tempuhl, el tuni ke mwet uh ac fihliyac mani lalos uh. Mwet kahsruhp pucspucs elos fihliyac mani na yohk.\n“Na sie katinmas suc suhkahsruhp el tuhkuh ac fihliyac luo ipin mani srihsrihk, suhnuhnna cent sruhsrah se.\n“Na Jisus el pahngon ma mwet tuhmal lutlut ac fahk nuh selos, Pwacyena nga fahk nuh suwos, mwe sang ma katinmas suhkahsruhp se inge el fihliyac in nien mani uh arulacna yohk liki mwe sang luhn mwet ngiac nuh kwewa.\nTuh elos nuh kwewa fihliyac ma elos srelah liki ma pucspucs lalos, ac el, el nwe suhkahsruhp, el sang ma lal nuh kwewa, ahok nohfohn ma oasr yohrohl.” (Mark 12:41–44).\nNga etuh ke mukwikwi luhk lah U in Kahsruh ke Akiyac luhn Sie Tahfuh Singucul taranwacng in karihngihn mani srihk luhn muhtwacn katinmas sac. Nga sang kuloh nuh sel Prestuhn Thomas S. Monson ac mwet in kahsruh lal ke kolyuck suwohs lalos in ahkfalye orekma muhtahl se inge. Ac nga akihlen puhsra (liye D&C 120:1) ac poun Leum ma ahkkweye mwet kuhlwacnsap Lal akmuhsraiyuck in ahkfalye ma kunac in Aholuhl.\nMwe Solsol se ac Fahkwack luhlahlfongi se\nMoli in pwacye sie tahfuh singucul uh yohk likina ma kunac se; pa oruh yohk srihpac se ke ahkmuhtahlyeyacn kais sie. Nuh sin mwet suc moli sie tahfuh singucul lowos tari, nga kaksyakihn kowos.\nNuh sin mwet suc soenna ahkos masap luhn sie tahfuh singucul, nga suli kowos in nuhnkuh ma kowos oruh an ac auliyak. Nga fahkwack lah ke ahkostwen lowos nuh ke masap se inge luhn Leum, winto inkuhsrao fah ikucslah nuh suwos. Nuhnak muhnahs tiac soano nuh ke pacl lowos in auliyak.\nNga fahkwack lah mwe insewowo ke ip luhn nguhn ac mahno tuhkuh nuh ke moul lasr uh ke kuht moulkihn masap luhn sie tahfuh singucul. Nga ahklohoh kac lah kain mwe insewowo inge pa yohk srihpac tuh sramlacp. Nga oacyacpac fahk lah fihsracsr ke ohiyacn Leum kahlwem na pwacye ke oruh luhn facluh ke Alu Lal sang atac ma kuh in kol kuht kais sie ac sucu uh. Nga pruhe kais sie sesr in kuh in lotwelah ac eis woiyac ke ip yohk inge, ke ine muhtahl luhn Leum Jisus Kraist, amen.\nRipohrt luhn Ohfohs in Tawi Fahsriyacn Mani luhn Alu uh, 2015\nRipohrt luhn Ohfohs in Tawi Fahsriyacn Mani luhn Alu uh, 2014\nPristut—Sie Mwe Sang Muhtahl\n“Kuh Tiac kain Lalo Se Ma Nga Sulwaclah Uh Pa Inge?”


Saturday (4/16) Sifac: Sukohsohk Luhn Mwet Christian - Word Of Knowledge | USA\nSifac: Sukohsohk Luhn Mwet Christian\nMwe Read: Philippi 2:1-11\nKe mwe read se inge, Paul el sim ke el muta in presin in akkeye mwet Philippi inge ke moul in Christian lalos. Yohk elyah lal Paul kaclos ke sripen alein inmasrlolos ac oacyacpac ke luti stuh-uh ma sikyak in pacl se inge. Pacnacng el kafwelos in moulkin lungse sie sin sie in akyohkye lulalfongi lalos. Elos efin oru ouinge, ac tufwak oasr inse mislac ac engan inmasrlolos. Leta se inge akkalemye lah Paul el etu lac oasr moul in Christian yohrohlos. El kena akkeyelos ac kafwelos in akfahsrye ma oasr yohrohlos.\nElyah se lal Paul nuselos inge pa, enenu in oasr sie sin sie inmasrlolos. Efin elos ekin mwet lulalfongi ac in wangin mislac inmasrlolos, na saap e kuh pacna in wangin yohrohlos ke wolana lun Gospel. Ke ma inge, mwet sahyac efin liyaclos, elos e fwa pangon pac na muh wangin lac sripen lulalfongi lalos ke Leum Jesus. Meyen tiana kalem ke moul lalos uh. Mwet sahyac akilen ke wolana in lulalfongi ke Leum Jesus tia ke ma elos fwak uh, uh pa kalem ke moul lalos.\nElos suc ma oasr lulalfongi in el, ac tufwa wangin konkin in lusrohngonten yohroh. Elos oacpac in tia mukuikui ke nunak lalos sifacnna, a elos in loacng nusin sie sin sie. Sie sin sie uh pa akkalemye lungse inmasrlon mwet lulalfongi uh. Elos in suk pac in wo nusin mwet ngiac, a in tia wo nuselos sifacna. Oana ke Leum Jesus El aokiayac aten moul lun mwet Christian se. Elos in mong fisracsr in oana Leum Jesus suc El kisackuhnuhlyang in misac ke ma koluk lun mwet ngiac. Ke sripac se inge, elos enenu na in akfasrye oana Leum Jesus ac in tia tohrkahskahs ke elos putatyang nuke ma upac. Na Paul akkeyelos in fwak lac, sie pacl suc ma e fwa tuku, mutun facl nukewa e tufwa epahsrlah nusin El Suc Fulatlana in sang akfulat lalos nusel. Elos ac tufwa fwak lac inen Leum enenu mwet nukewa in akfulatye.\nKut fin loacng nuke moul lasr mwet Christian misenge uh tu kut fwal na paye in ngesyuck mwe lutlut se inge nusesr. Kut kuh in fwakak ke Kahs lun God, tusruk ma se ma puhs sesr tiana fwasr fal nuke uh pa in moul kin. Ma Paul el fwak nuselos inge tia eklac nusesr misenge ke moul lasr uh. Kut lungse us nunak lasr sifacna ac kupohtulei sie sin sie. Kut enenu in loacng nuke moul lasr sifwana in suk in aksuwosye moul lasr nusin God meet. Meyen Ma Sap sasu se Leum Jesus El fwak pa John el sumusla ke John 13:34 “Inge nga so nu suwos sie ma sap sasu: kowos in lungse sie sin sie. Oana ke nga lungse kowos, kowos in oayapa lungse sie sin sie.” Kut fin oru oinge, kut e tufwa wi pulakin “Sukohsohk Luhn Mwet Christian.”\nPrevPreviousFriday (4/15) Sifac: Sukohsohk Ke Nguhn\nNextMonday (4/18) Sifac: Mwe Sang Luhn PahpahNext


BIBLE MUTAL EZEKIEL 1\nTukakinyen Book In EZEKIEL\nMwet palu Ezekiel el sie sin mwet sruoh in Babylon meet liki musalla lun acn Jerusalem ke 586 meet liki Christ. Sramsram lal inge ma nu sin mwet Jew su muta in sruoh in acn Babylonia, ac oayapa nu selos su srakna muta Jerusalem. Book in Ezekiel oasr ip yohk onkosr kac: (1) God El pangnol Ezekiel elan sie mwet palu. (2) Kas in sensenkakin mwet uh nu ke nununku lun God nu selos, oayapa ke musalla ac kunausyukla lun acn Jerusalem. (3) Kas in nununku lun Leum God nu sin mutanfahl saya su akkeokye mwet lal ac kololosla nu ke inkanek tafongla. (4) Kas in akwoya nu sin mwet Israel tukun musalla lun Jerusalem, ac wulela ke sie pacl wo su ac fah tuku. (5) Kas in palu lainul Gog. (6) Aruruma lal Ezekiel ke sifil musaiyukyak Tempul, ac sifil tuyak lun mutunfacl selos.\nEzekiel el sie mwet na yohk lulalfongi la, ac el mwet na sa in nunkala mau wo. Pukanten ma el liye sikyak ke aruruma, ac pus pac mwe akul el orala kacl sifacna in fahkak ma ac fah sikyak. Ezekiel el aketeya lah yohk sripa mwet uh in aksasuye insialos ac ngunalos, ac el akkalemye lah ma koluk lun kais sie mwet, ma lal sifacna. El oayapa fahkak finsrak lal nu ke moul sasu lun mutunfacl sac nufon. Ke sripen Ezekiel el oayapa sie mwet tol, yohk nunak lal ke Tempul, ac ke mwet uh enenu na in moulkin moul mutal.\nPang lun God nu sel Ezekiel 1:1—3:27\nKas ke musalla lun Jerusalem 4:1—24:27\nNununku lun God nu sin kais sie mutunfacl 25:1—32:32\nWulela lun God nu sin mwet lal 33:1—37:28\nKas in palu lainul Gog 38:1—39:29\nSie aruruma ke Tempul sasu ac facl sasu 40:1—48:35\nARURUMA SE MEET LAL EZEKIEL KE GOD\nTron Lun God\n1 Ke len aklimekosr in malem akakosr in yac aktolngoul, nga Ezekiel, sie mwet tol, wen natul Buzi, wi mwet Jew ma sruoh su muta sisken Infacl Chebar in acn Babylonia. Kusrao ikakla ac nga liye sie aruruma ke God. Fwack 19:11 2 (Yac aklimekosrla tukun utukla Tokosra Jehoiachin nu ke sruoh.) 2 Tok 24:10–16; 2 Chr 36:9–10 3 Ingo, sisken Infacl Chebar in acn Babylonia, nga tuh lohng ke LEUM GOD El kaskas nu sik, ac nga pulakin ku lal oan fuk.\n4 Nga ngetak ac liye sie fohru tuku epang me. Sarom uh sarmelik liki sie pukunyeng lulap, ac yen nukewa rauneak arulana saromrom. Yen ma sarom uh sarmelik we, oasr sie ma saromrom oana osra bronze. 5 Infulwen paka sac nga liye ma orekla akosr su moul, su oana luman mwet, Fwack 4:6 6 tusruktu kais sie selos oasr muta akosr ac posohksok akosr. 7 Nialos suwohs, ac falkalos oana falken cow mukul uh, su saromrom oana bronze aksaromromyeyukla. 8 Sayen muta akosr ac posohksok akosr, oasr pac kais sie poun mwet ye posohksok kaclos. 9 Kais sie ma moul inge elos foralik ac asroelik luo sin posohksok kaclos in akupasrila orala maspang se. Ke elos ac mukuila elos ac tukeni mukuiyak, a manolos tiana forla.\n10 Kais sie ma moul akosr inge oasr muta akosr kac su tiana oana sie: mutun mwet se nget nu meet, mutun lion nget nu layot, mutun cow mukul nget nu lasa, ac mutun eagle nget nu tok. Ezk 10:14 11 Luo posohksok ke kais sie ma moul inge asrosrelik in apusralila nu ke ma soko siska lac lac, ac posohksol lula elos sang afinya manolos. 12 Kais soko ma moul inge nget nu ke eng akosr lun faclu, ouinge u sac ku in fahsr nu yen nukewa, ac tia enenu in forla.\n13 Inmasrlon ma moul inge oasr ma se oana sukan sul soko su mukuiwot mukuime pacl nukewa, ac e kac uh ngutyak, pusrukla sarom. Fwack 4:5 14 Ma moul inge yuwot yume, wi na mui lun sarom uh.\n15 Ke nga ngetang nu ke ma orekla moul akosr inge, nga liyauk wheel akosr pusralla infohk uh, kais sie wheel oan sisken kais soko selos. 1:15–21; Ezk 10:9–13 16 Wheel inge kewa oana sie — kais sie selos saromrom oana luman wek saok uh, ac kais sie wheel oasr pac sie wheel pitukelik loac. 17 Ouinge wheel uh ku in mukui nu ke eng akosr inge kewa. 18 Sisken acn raun ke wheel inge nwanala ke atronmuta. Fwack 4:8 19 Pacl nukewa ma moul inge ac mukuila, na wheel inge ac mukuiyak pac, ac ma moul inge fin sohkak liki faclu, na wheel inge ac wi pac sohkak. 20 Ma moul inge som nu yen nukewa elos lungse som nu we, ac wheel inge ac wi pacna, mweyen ma moul uh pa leum faclos. 21 Ouinge pacl nukewa ma moul inge mukuila ku tui ku sohkak nu yen engyeng uh, na wheel inge ac oru oapana.\n22 Lucng liki sifen ma moul inge, oasr sie ma raun oana luman sie pol lulap oankiyuki, orekla ke crystal na saromrom. Fwack 4:6 23 Ma moul inge tu ye ma raun sac, ac kais sie selos asroela luo sin posohksok lal ah nu ke ma moul ma tu siskal kewa. Posohksok luo ngia el sang afinya manol. 24 Ke pacl elos sohksok, nga lohng pusren posohksok lalos uh oana ngirngir lun noa tok uh, ku oana pusren un mwet mweun lulap, ku oana pusren God Kulana. Ac ke pacl elos ac tui tila sohk, elos ac orani posohksok lalos, Fwack 1:4–15; 19:6 25 tusruktu srakna oasr pusra se tuku lucng liki ma raun se fin sifalos.\n26 Lucng liki ma raun sac oasr ma se oan we oana luman tron se orekla ke eot sapphire, ac oasr sie ma su muta fin tron sac su oana luman mwet se. Ezk 10:1; Fwack 4:2–3 27 Infulwalyak nu lucng oana bronze saromrom infulwen sie e, ac infulwali nu ten oana luman firirrir lun e uh. Acn nukewa rauneak arulana kalem, Ezk 8:2 28 ac tuhn nukewa ke lelakem uh oasr kac. Kalem se inge, su arulana saromrom, akkalemye lah LEUM GOD El oasr we.\nKe nga liye ma se inge, nga putati ac oankiyuki infohk uh. Na nga lohng pusra se kaskas.\n1:1 Fwack 19:11\n1:2 2 Tok 24:10–16; 2 Chr 36:9–10\n1:5 Fwack 4:6\n1:10 Ezk 10:14\n1:13 Fwack 4:5\n1:15 1:15–21; Ezk 10:9–13\n1:18 Fwack 4:8\n1:22 Fwack 4:6\n1:24 Fwack 1:4–15; 19:6\n1:26 Ezk 10:1; Fwack 4:2–3\n1:27 Ezk 8:2


Amaziah el tokosrala ke el yac longoul limekosr, ac el leum in Jerusalem ke yac longoul eu. Nina kial pa Jehoaddin, sie mutan Jerusalem.\nAmaziah el oru ma su akinsewowoye LEUM GOD, tusruktu el tia oru ke insial nufon.\nKe pacl se ku lun tokosrai lal oan inpaol, el uniya mwet pwapa luo ma uniya papa tumal ah.\nTusruktu el tiana uniya tulik natultal, a el fahsrna ke ma LEUM GOD El sapkin in Ma Sap lal Moses ma fahk mu, “Papa ac nina ac fah tia anwuki ke ma koluk lun tulik natulos, ac tulik uh ac fah tia anwuki ke ma koluk lun papa ku nina. Sie mwet ac fah anwuki ke ma koluk su el sifacna orala.”\nTokosra Amaziah el sap mukul nukewa in sruf lun Judah ac Benjamin ma yac longoulyak in kitakatelik nu ke kais sie un mwet mweun, fal nu ke sou lulap lalos. El sang in oasr captain fin tausin ac fin foko. Oasr mwet tolfoko tausin su solla ac akola nu ke mweun, ac elos mwet na sasla ke anwuk ke osra ac mwe loang.\nSayen mwet inge, el srukak pac mwet mweun siofok tausin sin mwet Israel, ac lupan silver ma el sang moli nu selos akuran sun oalkosr tausin paun.\nA sie mwet palu som nu yorol tokosra ac fahk nu sel, “Nimet us mwet mweun lun Israel inge in wi kom. LEUM GOD El tia wi mwet inge su ma in Tokosrai Epang.\nSahp kom ac nunku mu elos ac oru tuh kom in kui ke pacl in mweun, tusruktu ku lun God mukena pa ac sot kutangla ku tia kutangla uh, na El ac lela mwet lokoalok lom in kutangkomla.”\nAmaziah el siyuk sin mwet palu sac, “Na ac fuka mani na yohk nga sang molelosla tari ah?” Mwet palu sac topuk ac fahk, “LEUM GOD El ku in folokonot yohk liki ma ingan!”\nOuinge Amaziah el supwala un mwet se el moli ah, ac sap elos in folokla nu yen selos. Na elos folokla ac arulana kasrkusrak sin mwet Judah.\nAmaziah el sifacna oru elan pulaik, ac kolla mwet lal ah nu Infahlfal Sohl. Elos mweun we ac uniya singoul tausin mwet mweun lun Edom,\nac sruokya pac mwet singoul tausin saya. Elos pwanla mwet mweun inge nwe fin fulu se in siti Sela, ac siselosla nwe ten, ac elos misa ke eot ma oan ten.\nIn pacl se inge, mwet mweun Israel ma Amaziah el tia lela in welul ah, elos mweuni siti lun Judah ma oan inmasrlon Samaria ac Beth Horon. Elos uniya mukul tolu tausin, ac eisla ma wap pukanten.\nKe Amaziah el kutangla mwet Edom ac foloko nu yen sel, el use ma sruloala lalos, oakiya ke acn se, alu nu kac, ac el akosak pac mwe keng nu kac.\nMa inge aktoasrye LEUM GOD, ouinge El supwala mwet sie palu nu yorol Amaziah. Na mwet palu sac siyuk suwoswosang nu sel, “Efu ku kom alu nu sin god saya su tia ku in molela mwet lalos sifacna liki ku lom?”\nKe mwet palu sac srakna kaskas Amaziah el kutongol ac fahk, “Kut orala ngac mu kom pa ac fahk nu sin tokosra ma el ac oru? Nimet sifilpa kas, nga unikomi!” Mwet palu sac tui, tusruktu el fahkla kas se inge, “Inge nga etu lah LEUM GOD El wotela tari mu El ac kunauskomla, mweyen kom oru ma inge ac tia lohng ma nga fahk uh.”\nTokosra Amaziah lun Judah ac mwet pwapa lal elos pwapani in lain mwet Israel. Na Amaziah el supwala kas nu sel Tokosra Jehoash lun Israel, su wen natul Jehoahaz ac nutin natul Jehu, ac el srike in purakulak in mweun lainul.\nJehoash el supwala top lal nu sel Amaziah ac fahk, “Sie pacl ah, sak kokul soko Fineol Lebanon el supwala kas se nu sin sak cedar soko ac fahk, ‘Ase acn nutum an in payuk sin wen nutik uh.’ Na kosro lemnak soko fahsryak lolongya sak kokul soko ah.\nInge, Amaziah, kom konkin mu kom kutangla mwet Edom, tuh nga fahk nu sum, wo kom in mutana yen sum. Efu kom ku purakak mwe tukulkul ma ac oru tuh kom ac mwet lom in musalla kac?”\nTusruktu Amaziah el tia lungse lohng. Ma inge oakwuk lun LEUM GOD nu sel Amaziah, tuh in kutangyukla el mweyen el alu nu sin ma sruloala lun mwet Edom.\nOuinge Tokosra Jehoash lun Israel el som in mweuni Tokosra Amaziah lun Judah. Elos osun in Beth Shemesh in acn Judah.\nUn mwet mweun lun Judah kutangyukla, ac elos kaingla nu yen selos.\nJehoash el sruokilya Amaziah ac usalla nu Jerusalem. Na Jehoash el kunausya pot lun siti uh inmasrlon Mutunpot Ephraim nwe ke Mutunpot in Sruwasrik. Lusen acn se ma musalla inge oasr ke yact luofoko.\nEl usla gold ac silver nukewa ma oan in Tempul, oayapa kufwa lun Tempul su karinginyuk sin tulik natul Obed Edom, wi pac ma saok in lohm sin tokosra, ac el us ma inge nukewa ac folokla nu Samaria. El usla pac kutu mwet sruoh welul.\nYac singoul limekosr pa Tokosra Amaziah lun Judah el moul loes lukel Tokosra Jehoash lun Israel.\nMa nukewa saya ma Amaziah el orala ke pacl el tokosra, ke mutawauk nwe ke safla, simla oasr in [Sramsram Matu Ke Tokosra Lun Judah Ac Israel].\nUtukla manol nu Jerusalem fin horse soko, ac pukpuki el inkulyuk lun mwet leum in Siti sel David.


Ezekiel 29 - BIBLE MUTAL\n1Ke len aksingoul luo ke malem aksingoul in yac aksingoul in sruoh lasr, LEUM GOD El kaskas nu sik ac fahk,\n2“Kom, mwet sukawil moul la, fahkak kas in palu lain tokosra lun acn Egypt. Fahkang nu sel lah ac fah kalyeiyuk el ac facl Egypt nufon.\n3Fahkang lah pa inge ma LEUM GOD Fulatlana El fahk nu sin tokosra lun Egypt: Kom oana alligator sulallal soko ma oan Infacl Nile. Nga lain kom. Kom fahk mu kom pa orala Infacl Nile, ac lah ma na lom.\n4Nga ac isongang soko ka nu inwalum, ac oru tuh ik ke infacl soko lom inge in fulfuli keim. Na nga ac fah amakinkomyak liki infacl uh wi ik nukewa ma fulfuli keim uh.\n5Nga ac siskomla ac ik ingan kewa nu yen mwesis. Monum ac fah putati ac oanna infohk uh, tia pukpuki. Nga ac fah sang tuh in ma nun won yen engyengu ac kosro in inimae.\n6Na mwet Egypt nukewa ac fah etu lah nga pa LEUM GOD.” Na LEUM GOD El fahk, “Mwet Israel elos tuh lulalfongi kowos, mwet Egypt, in kasrelos, tusruktu kuiyowos oana sak na munas soko.\n7Ke elos fungwot nu suwos, kowos kaptelik ac fakisya ye paolos, ac oru fintokolos kipatu.\n8Ke ma inge, nga, LEUM GOD Fulatlana, fahk nu suwos lah nga ac fah oru tuh mwet in mweuni kowos ke cutlass, ac elos ac fah uniya mwet lowos oayapa kosro nutuwos.\n9Facl Egypt ac fah mwesisla ac wangin ma oan fac. Na kowos ac fah etu lah nga LEUM GOD. “Mweyen kom fahk mu Infacl Nile ma lom ac kom pa orala uh,\n10nga ac fah lain kom ac oayapa lain Infacl Nile lom. Nga fah oru tuh facl Egypt nufon in mwesisla ac wangin koano, mutawauk ke siti Migdol layen epang, nwe ke siti Aswan layen eir, ac som na nwe ke masrol nu Ethiopia.\n11Wangin mwet, ku kosro, ac fah fahsr sasla fin acn ingan. Ke lusen yac angngaul, ac fah wangin ma moul ac muta we.\n12Nga ac fah oru tuh acn Egypt in pa acn se ma wangin oemeet ma fac fin faclu nufon. Ke lusen yac angngaul, siti lun Egypt ac fah musallana — musalla yohk liki kutena siti saya. Nga ac fah oru tuh mwet Egypt in mwet takusrkusr. Elos ac fah kaingelik nu in facl nukewa, ac muta inmasrlon mwet in mutunfacl saya.”\n13Na LEUM GOD Fulatlana El fahk, “Tukun yac angngaul, nga ac fah folokonma mwet Egypt liki facl nukewa nga akfahsryeloselik nu we,\n14ac nga fah oru tuh elos in muta layen eir in acn Egypt, acn na elos muta we meet ah. Ingo elos ac fah oana sie tokosrai na munas —\n15aok, tokosrai se ma munas oemeet — ac elos ac fah tiana sifil leumi kutena mutunfacl. Nga ac fah oru tuh elos in sie facl na pilasr, in pwanang elos in tia sifil kifus kutena mutunfacl in oru oana lungse lalos.\n16Israel ac fah tia sifil lulalfongelos. Ma sikyak nu sin facl Egypt inge ac fah mwe akesmakinye Israel lah ke elos tuh lulalfongelos ah, ma tafongla se. Na Israel fah etu lah nga pa LEUM GOD Fulatlana.”\n17In len se meet ke malem se meet ke yac aklongoul itkosr in sruoh lasr, LEUM GOD El kaskas nu sik ac fahk,\n18“Mwet sukawil, Tokosra Nebuchadnezzar lun Babylonia el tuyak in mweun lain Tyre. El sang mwet mweun lal uh us ma na toasr — fahsr ilil insifalos nwe pwanang srahsrala mangolos, ac finpisalos koekoela ac kinkineta. Tusruktu wanginna sripen kemkatu lal, ku mwet mweun lal.\n19Na pa inge ma nga, LEUM GOD Fulatlana, ac fahk uh: Nga ac sang facl Egypt nu sel Tokosra Nebuchadnezzar. El ac fah utyak ac pisrala ma nukewa we, ac usla mwe kasrup nukewa in sang moli mwet mweun lal.\n20Nga ac sang facl Egypt nu sel in moli orekma lal uh, mweyen un mwet mweun lal elos orekma nu sik. Nga, LEUM GOD Fulatlana, pa fahk ma inge.\n21“Ke pacl se ma inge ac sikyak uh, nga ac fah oru tuh mwet Israel in sifil kui. Na kom, Ezekiel, ac fah sramsram yen mwet nukewa ac ku in lohng kom we, tuh elos in etu lah nga pa LEUM GOD.”


Zephaniah 1 - BIBLE MUTAL\n1Pa inge pweng ma LEUM GOD El tuh sang nu sel Zephaniah in pacl ma Josiah wen natul Amon el tokosra lun Judah. (Zephaniah el ma in fita lal Tokosra Hezekiah kacl Amariah, Gedaliah, ac Cushi.)\n2LEUM GOD El fahk, “Nga ac kunausla ma nukewa fin faclu,\n3mwet nukewa wi kosro, won, ac ik. Nga fah kunausla mwet koluk nukewa. Nga fah kunausla mwet nukewa, ac wangin kutena mwet ac fah painmoulla. Nga, LEUM GOD, fahk ouinge.\n4“Nga fah akkeokye mwet Jerusalem ac mwet Judah nukewa. Nga fah eela tuh in wanginla nufon inken alu nu sel Baal in acn we, ac wangin sie fah ku in esam mwet tol pegan su kulansupwal.\n5Nga fah kunausla kutena mwet su fanyak nu fin lohm uh ac alu nu ke faht, malem, ac itu uh. Nga fah oayapa kunausla mwet su alu nu sik ac wuleang mu elos ac orekma na nu sik, a elos sifilpa orek wulela ku nu sin god Molech.\n6Nga fah kunauselosla su forla ac tia sifil kulansupweyu, elos su tila fahsr nu yuruk ku suk kolyuk luk.”\n7Len in nununku lun LEUM GOD apkuranme, ke ma inge kowos in misla ye mutal. LEUM GOD El akoo in onela mwet lal oana kosro nu ke mwe kisa, ac El suli mwet lokoalok in orani ac usla nufon koanon acn Judah.\n8LEUM GOD El fahk, “Ke len sac, nga fah onela mwet kol ac sou lun tokosra, ac elos nukewa su oru facsin lun mwetsac.\n9Nga fah kaelos nukewa su alu oana mwet pegan, ac elos su uniya mwet ac pisre ma lalos in nwakla lohm sin mwet leum lalos ke ma wap.”\n10Ac LEUM GOD El oayapa fahk, “In len sac, kowos ac fah lohng pusren tung sisken Mutunpot Ik in Jerusalem. Kowos ac fah lohng pac tung tutaf in acn su tufahna musaiyuk in siti uh, ac sie pusra lulap su ngirla fineol uh me.\n11Kowos su muta tafunyen ten in siti uh in tung ac wowoyak ke pacl se kowos lohngak ma inge, mweyen mwet kuka nukewa elos misa!\n12“In pacl sac nga fah eis kutu lam ac tolak acn nukewa Jerusalem. Nga fah kalyei mwet su pangon elos fas in ma nukewa ac su lulalfongi kaclos sifacna, ac fahk nu selos sifacna, ‘LEUM GOD El tiana oru kutena ma, finne nu ke wo ku nu ke koluk.’\n13Mwe kasrup lalos ac fah pusrla, ac lohm selos kunausyukla. Elos fah tiana muta in lohm ma elos musaela, ku nim wain ma tuku ke ima in grape lalos.”\n14Len lulap lun LEUM GOD apkuranme — arulana fototome, ac ac sa na tuku! Len sac ac fah sie len na upa, mweyen finne mwet mweun na pulaik se, el ac wowoyak pac ke keok.\n15Ac fah sie len in kasrkusrak, sie len in ongoiya ac keok, len in musalla ac kunanula ma nukewa, sie len lohsr ac ohk lulap, sie len pukunyeng ac lohsr matoltol,\n16sie len sessesla ke pusren mwe ukuk lun mweun, ac pusren sasa lun mwet mweun ke elos mweuni pot ku ac tower fulat lun siti uh.\n17LEUM GOD El fahk, “Nga fah sang mwe ongoiya lulap nu fin mwet uh ac elos nukewa fah fahsr kahlimin acn uh oana mwet kun. Elos orekma koluk lainyu, ac inge srah kaclos ac fah okwokla oana kof, ac mano misa lalos ac fah oan kulawi fin fohk uh.”\n18Ke len se LEUM GOD El ac akkalemye kasrkusrak lal uh, finne gold ku silver nukewa lalos tiana ku in molelosla. Faclu nufon ac fah firiryak ke fulen kasrkusrak lal. El ac fah aksafyela moul lun mwet nukewa su muta fin faclu ke sie safla su ac sikyak in kitin pacl na.


BIBLE MUTAL LUO TOKOSRA 3\n☰ LUO TOKOSRA 3 ◀ ▶\nMweun Inmasrlon Israel Ac Moab\n1 In yac aksingoul oalkosr ke pacl in leum lal Tokosra Jehoshaphat lun Judah, Joram wen natul Ahab, el tokosrala lun Israel, ac el leum in Samaria ke yac singoul luo. 2 El oru ma koluk lain LEUM GOD, tuh tia oana lupan koluk lun papa tumal ku Jezebel, nina kial. El kunausla ma sruloala ma papa tumal ah orala mwe alu nu sel Baal. 3 Tusruktu el oapana Tokosra Jeroboam wen natul Nebat, su tokosra meet lukel — el tiana tui in kolla mwet Israel in oru ma koluk.\n4 Tokosra Mesha lun Moab el tohf sheep, ac ke yac nukewa el ac supu siofok tausin sheep fusr ac oayapa unen sheep matu tausin siofok nu sin tokosra lun Israel tuh in mwe takma lal nu sel. 5 Tusruktu ke Tokosra Ahab lun Israel el misa, Tokosra Mesha el tuyak lain acn Israel. 6 In pacl sacna, Tokosra Joram el som liki acn Samaria, ac orani un mwet mweun nukewa lal. 7 El supwala kas nu sel Tokosra Jehoshaphat lun Judah ac fahk, “Tokosra lun acn Moab el tuyak lainyu. Kom ku in tuku wiyu mweun lainul?”\nTokosra Jehoshaphat el topuk, “Aok, nga ac wi kom! Nga filiyuwot nu sum, oayapa mwet luk ac horse nutik. 8 Kut ac ut ya nu ke mweun uh?”\nJoram el topuk, “Kut ac ut ke inkanek loeloes, fahla sasla acn turangang uten acn Edom.”\n9 Ouinge Tokosra Joram ac tokosra lun Judah ac Edom elos mukuiyak. Tukun elos fahsr len itkosr, lisr kof ah, na wangin ma nimen mwet uh oayapa kosro in utuk natulos. 10 Tokosra Joram el fahk, “Kut ac lalna! LEUM GOD El asang tokosra tolu inge nu inpoun tokosra lun Moab!”\n11 Tokosra Jehoshaphat el siyuk, “Ku oasr sie mwet palu inge ma ac ku in tafwekut ac lolngok nu sin LEUM GOD?”\nSie sin mwet leum lun mwet mweun lal Tokosra Joram el topuk, “Elisha wen natul Shaphat el oasr inge. El tuh mwet kasru lal Elijah.”\n12 Tokosra Jehoshaphat el fahk, “El mwet palu na pwaye se.” Ouinge tokosra tolu ah som nu yorol Elisha.\n13 Elisha el fahk nu sel tokosra lun Israel, “Efu ku ngan kasrekom? Fahla lolngok sin mwet palu ma papa tomom ac nina kiom ah muta lolngok nu se ah.”\nJoram el topuk, “Mo. LEUM GOD pa eiskutyang, tokosra tolu inge, nu inpoun tokosra lun acn Moab uh.”\n14 Elisha el topuk, “Inen LEUM GOD moul su nga kulansupu, nga fulahk lah nga lukun tiana kasrekom nga funu tia akfulatyal Tokosra Jehoshaphat lun Judah, su wi kom ingan. 15 Inge, sap sie mwet orek on an in tuku nu yuruk.”\nKe mwet sac srital ke harp natul ah, na ku lun LEUM GOD tuku nu facl Elisha. 16 Na Elisha el fahk, “Pa inge ma LEUM GOD El fahk, ‘Pukanak laf pukanten yen nukewa ke infacl soko ma paola inge. 17 Kowos finne tia liye af ku eng, a infacl soko inge ac sessesla ke kof, na kowos, ac kosro nutuwos nukewa, ac fah mut ke kof.’ ” 18 Ac Elisha el sifilpa fahk, “Tuh ma inge ma na fisrasr sin LEUM GOD in oru. El ac fah oayapa sot tuh kowos in kutangla mwet Moab. 19 Kowos fah kutangla fin siti oasku nukewa lalos ma potiyukla. Ac kowos fah pakiya sak nukewa sunalos ma oasr fahko, ac fonosya unon in kof nukewa lalos, ac kunausla acn in ima nukewa lalos ma infohk uh wo nu ke yok uh, ke kowos nwakla ke eot.”\n20 Lotu se tok ah, ke pacl in kisa in lotutang, kof uh sororma layen nu Edom me, ac afunla infohk uh.\n21 Ke mwet Moab elos lohngak lah tokosra tolu ah tuku in mweunelos, mukul nukewa ma ku in utuk mwe mweun, sin mwet matu emeet nwe ke mwet fusr emeet, elos pangonyukeni in som tu ke masrol uh. 22 Ke elos tukakek ke lotu se tok ah faht ah sreya fin kof ah, oru kof uh srusrala oana srah. 23 Elos lut ac fahk, “Srah pa ngi! Kalem lah mwet mweun lun u tolu ah forani aacnwuki nwe sifacna onelosi. Kut som tella ma lalos liki nien aktuktuk lalos uh!”\n24 Tusruktu ke elos sun nien aktuktuk lun mwet Israel ah, mwet Israel elos sroang mweunelos ac folokunulosla. Mwet Israel elos ukwe na mwet Moab nwe onelosla, 25 ac kunausla siti selos. Ke mwet Israel inge ac fahsr ke acn in ima wowo uh, kais sie selos ac srukak eot se ac sisang nu ke ima sac, nwe ke na eot ah afunla ima nukewa. Elos oayapa fonosya unon in kof uh, ac pakiya sak oasr fahko kac. Fahsr nwe siti sefanna lula, siti fulat selos su pangpang Kir Heres, na mwet utuk fuht elos kuhlasla ac mweuni.\n26 Ke pacl se tokosra lun acn Moab ah akilenak lah ac kutangyukla el, na el us mwet itfoko su mwet mweun ke cutlass in welul, ac el srike na elan sasla inmasrlon mwet lokoalok inge ac kaingla nu yurin tokosra lun Syria, tuh el tiana orala. 27 Ouinge el eis mukul matu se natul su ac aolul in tokosra, ac kisakunulla fin pot lun siti sac nu sin god lun acn Moab. Mwet Israel elos arulana rarla kac, na elos foloki liki siti sac ac folokla nu facl selos.


BIBLE MUTAL LUO TOKOSRA 9\n☰ LUO TOKOSRA 9 ◀ ▶\nJehu El Mosrweyukla In Tokosra Lun Israel\n1 In pacl se inge mwet palu Elisha el pangonma sie sin mwet palu fusr, ac fahk nu sel, “Akola kom in som nu Ramoth in Gilead. Us sufa in oil in olive soko inge wi kom, 2 ac kom fin sun acn we kom sokolak Jehu, wen natul Jehoshaphat ac nutin natul Nimshi. Usalak nu in sie fukil ma oan loes liki acn mwet ma welul an muta we, 3 okoaung oil in olive se inge nu fin sifal ac fahk, ‘LEUM GOD El akkalemye lah El mosrwekomla in tokosra lun Israel.’ Na kom sulaklak som liki acn we.”\n4 Ouinge mwet palu fusr sac som nu Ramoth, 5 ac sun lah mwet kol lun mwet mweun elos oru meeting se we. Ac el fahk, “Leum fulat, oasr sap soko nga us nu sum.”\nJehu el siyuk, “Su kac sesr kom kaskas nu se uh?”\nEl topuk, “Nu sum, leum fulat.” 6 Na eltal utyak nu in lohm ah, na mwet palu fusr sac okoaung oil in olive sac nu fin sifal Jehu, ac fahk nu sel, “LEUM GOD lun Israel El fahk ouinge: ‘Nga mosrwekomla in tokosra lun mwet luk, mwet Israel.+ 7 Kom in tuh uniya tokosra, leum lom, wen natul Ahab, tuh nga in ku in folokin nu sel Jezebel ke akmas lal nu sin mwet palu luk oayapa mwet kulansap luk saya. 8 Sou lal Ahab ac fwil natul nukewa enenu na in misa. Nga ac fah onela nufon mukul in sou lal, mwet matu nwe ke tulik. 9 Nga fah oru nu sin sou lal oana ma nga tuh oru nu sin sou lal Tokosra Jeroboam lun Israel, ac oayapa nu sin sou lal Tokosra Baasha lun Israel. 10 Jezebel el ac fah tia pukpuki, a manol ac fah mongola sin kosro ngalngul in acn lun Jezreel.’ ” Tukun mwet palu fusr sac fahkla ma inge, na el illa liki fukil sac ac kaingla.+\n11 Jehu el folokla nu yurin mwet leum wial, su siyuk sel, “Mea, oasr ma fohs? Mea mwet wel sac lungse sum an?”\nJehu el topuk, “Kowos etu pacna ma el lungse uh.”\n12 Elos fahk, “Mo, kut tia etu! Fahk nu sesr lah mea el fahk ah!”\n“El fahk nu sik mu LEUM GOD El fahk ouinge: ‘Nga mosrwekomla tokosra lun Israel.’ ”\n13 In pacl sacna, mwet leum wial Jehu elos laknelik nuknuk lalos ac filiya fin step se elucng ke nien fan ah Jehu elan tu fac, ac elos ukya mwe ukuk ac sala fahk, “Jehu el tokosra!”\nAnwuki Tokosra Joram Lun Israel\n14 Ouinge Jehu, wen natul Jehoshaphat su wen natul Nimshi, el orek pwapa lukma in lainul Tokosra Joram. Joram ac mwet mweun Israel nufon elos akola na muta Ramoth Gilead in lainul Tokosra Hazael lun Syria. 15 Tusruktu Tokosra Joram el tuh folokla nu Jezreel in unwela kinet kacl su mwet Syria kanteya ke el mweun lainul Tokosra Hazael. Ouinge Jehu el fahk nu sin mwet leum wial ah, “Fin pa inge kena lowos an, kowos taran na tuh in wangin mwet illa liki siti uh ac som fahkak pweng se inge in acn Jezreel.” 16 Na Jehu el sroang nu fin chariot natul, ac mukuiyak in som nu Jezreel. Joram el soenna kwela ke kinet kacl, ac Tokosra Ahaziah lun Judah el som in mutwata yorol.\n17 Sie mwet topang su tu ke tower in soan in acn Jezreel el liyalak Jehu ac mwet lal ke elos kasrusr nu we. El wola ac fahk, “Mwet pa nga liye yume uh!”\nJoram el fahk, “Supwala sie mwet kasrusr fin horse an in liye lah mwet ingan tuku ke misla.”\n18 Mwet se ma supweyuk ah yula fin horse natul nu yorol Jehu ac fahk nu sel, “Tokosra el ke etu lah kom tuku in misla?”\nJehu el topuk, “Wangin sripom nu kac! Yume tukuk.”\nMwet topang se ma muta ke tower in soan ah el fahk lah mwet se ma supweyukla ah sun tari un mwet sac, tuh el tiana foloko. 19 Sifilpa supweyukla sie mwet ah in siyuk sel Jehu kusen siyuk sac pacna. Ac Jehu el sifilpa topuk, “Wangin sripom nu kac! Yume tukuk.”\n20 Mwet topang sac sifilpa fahk lah mwet se ma supweyuk tok ah sun pac tari un mwet sac, tuh el tia pacna foloko. Na el tafwela ac fahk, “Mwet se ma kol u sac pa us chariot natul ac yume arulana mui, oana wel se. Atal na Jehu!”\n21 Tokosra Joram el sap, “Akoela chariot nutik an.” Na ke akoeyukla, el ac Tokosra Ahaziah tukeni yula in sonol Jehu, kais sie sifacna kasrusr ke chariot natul. Eltal sonol Jehu ke ima lal Naboth. 22 Joram el siyuk, “Ya kom tuku in misla?”\nJehu el topuk, “Misla fuka se, ke inutnut ac alu nu ke ma sruloala, ma Jezebel nina kiom ah tuh oakiya, pa srakna orek inge?”\n23 Joram el wola ac fahk, “Tunyuna se* pa inge, Ahaziah!” ac el furokla chariot natul ac kaing. 24 Jehu el olalik pisr natul ke kuiyal nufon, ac pusrukla osra in pisr natul twe fakisya fintokol Joram ac sasla iniwal. Na Joram el putatla misa fin chariot natul ah. 25 Ac Jehu el fahk nu sel Bidkar, mwet kasru se lal ah, “Fahsrot srukak manol ac sisla nu inima se lal Naboth ah. Esam lah ke nga kom tukeni kasrusr tokol Ahab papa tumal Tokosra Joram, LEUM GOD El tuh fahk kas inge lainul Ahab: 26 ‘Nga liye ke akmuseyuki Naboth ac wen natul ekea, ac nga tuh wulela mu nga ac fah folokin nu sum ke ma kom oru ingan inima se pacna inge.’ Ke ma inge, us manol Joram ac sisla inima se lal Naboth, in akpwayeye ma LEUM GOD El wulela kac.”+\nAnwuki Tokosra Ahaziah Lun Judah\n27 Tokosra Ahaziah el liye ma sikyak, ouinge el kaing fin chariot natul ac som nu ke siti srisrik Beth Haggan. Ac Jehu el ukwal ac fahk nu sin mwet lal, “Unilya pac!” Ac elos faksilya ke el kasrusr fin chariot natul ke inkanek utyak nu Gur, apkuran nu ke siti srisrik Ibleam. Tusruktu el kwafel nwe ke na el sun siti Megiddo, na el fah misa we. 28 Ac mwet mweun lal elos folokunla manol nu Jerusalem fin chariot soko, ac piknilya inkulyuk lun tokosra in Siti sel David.\n29 Ahaziah el tokosrala lun Judah ke yac aksingoul sie ma Joram, wen natul Ahab, el tokosra in acn Israel.\nKasra Jezebel El Anwuki\n30 Jehu el sun acn Jezreel. Jezebel el lohng ma sikyak, na el tuhnala mutal ac nawela aunsifal, ac tu ke sie winto in lohm sin tokosra ac ngeti nu ke inkanek ah. 31 Ke Jehu el yuyak ke mutunpot ah, Jezebel el wola ac fahk, “Kom Zimri!† Kom mwet akmas! Mea kom tuku oru an?”\n32 Jehu el ngetak, wola ac fahk, “Su ac wiyu lac?” Luo ku tolu sin mwet liyaung inkul sin tokosra ngeta ke winto se liyal, 33 ac Jehu el fahk nu selos, “tolulla Jezebel!” Elos sisella Jezebel nu ten twe srah kacl ah pisrelik osrela pot ah ac horse ah. Jehu el yula facl ke horse ac chariot natul, 34 na el ilyak nu in lohm sin tokosra ac mongoi we. Tukun el mongoi el tufah fahk, “Eis monin mutan selngawiyuki se ingan ac piknilya, mweyen na el ma nutin tokosra.” 35 Tusruktu mwet ma som in piknilya elos suk manol tuh na sri in ahlunsifal ac sri ke paol ac nial mukena pa elos konauk ah. 36 Ke elos fahkang ma inge nu sel Jehu, na el fahk, “Pa inge ma LEUM GOD El tuh fahk nu sel Elijah, mwet kulansap lal, mu ac sikyak: ‘Kosro ngalngul ac fah kangla manol Jezebel in acn Jezreel.+ 37 Manol ac fah osralik acn uh oana fohkon kosro, ac wangin mwet ac ku in akilen lah su.’ ”\n+ 9:6 1 Tok 19:16 + 9:10 1 Tok 21:23 * 9:23 Tunyuna se: kutena mukuikui yohk ma lain usyen tokosrai se ku government se. + 9:26 1 Tok 21:19 † 9:31 Zimri: sie mwet kol lun un mwet mweun su tuh uniya tokosra lun Israel (liye 1 Tok. 16:8–12). + 9:36 1 Tok 21:23


Friday (7/17) Sifac: Fahk Na Ma Nga ac Sap Kom In Fahk Uh - Word Of Knowledge | USA\nSifac: Fahk Na Ma Nga ac Sap Kom In Fahk Uh\nMwe Read: Oekyuk 22:31-38\nIn oana pacl nukewa kulo kaksakin LEUM GOD Fulatlacna lasr ke moul wowo lasr kewa. Arulacna enenu na in srui kaksakin LEUM GOD ke pacl nukewa ke EL supama WEN sefanna natul in moli kutlac. Sie pacl tok in oana ke On 290 ke book in on Kosrae fahk: kut nofon mwet lulalfongi e fwa tu ye mutun Leum ac wi lupufan on. Enenu na in pa inge nunak lasr ac finsrak lasr in pacl nukewa. Pukanten acn in muta in lohm sin Papa tumuk, ac nga ac som in akoo acn suwos. Funu tia ouinge nga lukun tia ku in fahk ma inge nu suwos (John 14:2-3). Paing mwet nukewa ke pacl se inge.\nMe lutlut se inge tahfema na mwe lutlut lasr ke Wednesday ac Thursday. In oana ma simlac ke v31 fahk lah God El oru tuh Balaam elan ku in liyauk lipufan sac ke el tu sruok cutlass natul; ac Balaam el faksufi nu infohk uh. Efin kut read i v22 nuke 30 kut e liye lah Balaam el tiana liye ma donkey natul uh liye. Ku usrnguk lun LEUM GOD oru tuh sie mwet eteyuk ku lulalfongi yuk sin tokosra lun acn Moab, elan kofla liye ma an met lukel. Kut ku in liye ke verse inge lah efin donkey natul Balaam ah tia ona infohk ah (v27) lukun oasr ma sikyak nusel.\nTokosra Balak el muta sanno mwet se ma el lulalfongi emeet in pacl sac, muh pa ku in sang tulokinyac tulik nutin Israel inge: uh donkey soko pa kifus fasr lun mwet se el sanno inge. Balaam el etu lah oasr me kasrup el ku in eis pac ke som lal nu Moab tukun el kasrel tokosra Balak. Inge na kut ku in liye lah tokosra Balak el suk ku lun mwet in kasru enenu se el liye muh elyah na upac nu sel ac mwet lal oana ke v4 fahk. Kut ku pac in liye lah e oasr molo na wowo Balak elac sang nusel Balaam. Sifil pac ke ku na usrnguk lun LEUM GOD, ma oasr sin mwet luo inge: Tokosra Balak ac Balaam oasr in poun donkey soko. Ke God El orallah mwet uh El sang ku nusin mwet uh in karinging ma nukewa fin facluh. Inge na donkey soko inge pa oasr ku lah uh. Ke usrnguck Lal El oru pac tuh donkey soko inge in sramsram v28.\nLipufan sac siyuk sel, “Efu ku kom uni donkey nutum ouinge pacl tolu lac? Nga tuku in tuh kosrekomla, mweyen kom tia enenu in orala fahsr se lom inge v32. A donkey nutum uh liyeyuyak ac kuhfla liki inkanek uh pacl tolu. El funu tia kuhflah, nga lukun unikomi ac molella v33.” GOD El liye ma nukewa oasr in kut uh. Mwe asor na upac ac mwe mwekin pa e sun kut efin kut orekma in lalmwetmwet nusin God. Enenu na kut in fahsr tukun GOD in pacl nukewa ac suk kasru Sel, lulalfongi in El. Efin kut tia EL ku in orekmakin ma orakrak oana ke lungse Lal. Kut etu tari lungse yohk Lal pa kut nofon in eis moul ma pahpaht.\nLung kulacng Lal sikyak ke El orekmakin donkey soko inge in kifus fahsr lal Balaam. v35 akkalemye lah God El welul pac ke fahsr lal Balaam fahkak na upac lung kulang se inge. LEUM GOD El wi kut nofon in pacl nukewa. Sie pacl su wangin mwet etu, Elac wi mukenna mwet lulalfongi. Inge na lung kulacng Lal oasr nusin mwet nukewa tusruk tu e tui sie pacl. Sifil pacna mwe akkesmakinye kut nofon in tu na ku ke Kahs Lal ac sifil pray God Elan use mwet lasr nukewa nuke koko Lal. Sifil kulo kaksakin LEUM GOD lasr ke moul lasr kewa. Paing mwet nukewa.\nPrevPreviousThursday (7/16) Sifac: Oru Na Ma Nga Fahk Nu Sum Uh\nNextSaturday (7/18) Sifac:Kom Akinsewowoye Mwet Lokoalok LukNext


Sunday (4/30) Sifac: Jesus Mwet Shepherd Wowo Sac - Word Of Knowledge | USA\nSifac: Jesus Mwet Shepherd Wowo Sac\nMwe Read: John 10: 1-15\nOrekma lun sie mwet shepherd pa in liacacng ac karungunacng sheep natul. Sheep natul elos etacl ac etuh pusracl. El fin panglolos, elos ac fahsr nu yorol. Lungse paye lun sie mwet shepherd nusin sheep natul, ac panang elan kisac kunlah moul lal in suk meac wo ac meac sheep natul enenu in pacl nukewa. El tiac suk in oasr moliyen orekma lal ac el tu sisken sheep natul ke pacl ma upac ac me sensen sikyak nuselos.\nJesus Christ El pa Mwet Shepherd paye ac wowo sac. El sang akkeye nusin mwet munas, akkeyela mwet ul, ac sang kasru nusin mwet mukaimtal. Lungse paye Lal nusin mwet u (sheep natul), pwanang Elan kisackunlah moul lal in molelosla. Elos (Gentiles) suc tiac muta in kalkal lal El sokolos, konoelosyak ac sang sukosok in wi utyak nu in kalkal lal (lulalfongi). Oasr pac mwet shepherd (mwet palu sutuu) ma tuku meet liki Jesus Christ, tusruk orekma lalos elos eis moul kac. Elos inge tiac mwet shepherd paye.\nPrevPreviousSaturday (4/29) Sifac: Mwet Kun Elos Lie\nNextMonday (5/1) SIFAC: “God El Etuh Acn Nga Oasr We”Next